**ДО**

**ПРЕДСЕДАТЕЛЯ**

**НА ОБЩИНСКИ СЪВЕТ – РУСЕ**

**ПРЕДЛОЖЕНИЕ**

**от ГРУПА ОБЩИНСКИ СЪВЕТНИЦИ**

**ПРИ ОБЩИНСКИ СЪВЕТ – РУСЕ**

**ОТНОСНО:** Приемане на Правилник за допълнение на Правилника за организацията и дейността на Общински съвет – Русе, неговите комисии и взаимодействието му с общинската администрация.

**УВАЖАЕМИ ДАМИ И ГОСПОДА ОБЩИНСКИ СЪВЕТНИЦИ,**

В чл. 21, ал. 3 от ЗМСМА е регламентирано, че Общинският съвет приема правилник за организацията и дейността на общинския съвет, неговите комисии и взаимодействието му с общинската администрация. Приетият правилник представлява **подзаконов нормативен акт**, който урежда вътрешния ред, процедурите и правилата, които колективният орган и участниците в неговата дейност следва да спазват при осъществяване на правомощията си.

В това си качество Общинският съвет разполага с правомощието да детайлизира процедурни въпроси, които не са изрично уредени на законово ниво, доколкото не противоречат на закона.

В чл. 114 ал. 1 от сега действащият **Правилник за организацията и дейността на Общински съвет – Русе неговите комисии и взаимодействието му с общинската администрация** /Правилника/ (последно изменен с Решение № 794/30.10.2025 г.) е регламентирано, че кметът на общината, заместник-кметовете и общинска администрация, кметовете на кметства и кметските наместници могат да присъстват на заседанията на Общинския съвет и неговите комисии с право на съвещателен глас и да се изказват при условията и по реда, определени в този правилник. С тази разпоредба се **гарантира правото им на участие и изказване**, но **не се предвижда продължителността на тези изказвания**, нито са въведени изключения от общите процедурни правила за работа на общинския съвет. Това води до различен режим спрямо общинските съветници и гражданите, за които са предвидени конкретни ограничения във времето. Тази непълнота в Правилника създава предпоставки за **неравнопоставеност между участниците в заседанията**, както и за нарушаване на принципите на равенство, предвидимост и ефективност в работата на Общинския съвет.

В практиката по прилагане на Правилника се открои необходимост от допълване на уредбата с цел **осигуряване на равнопоставеност между участниците в заседанията**, оптимизиране на времето за разглеждане на въпросите от дневния ред и повишаване на ефективността на работа на Общинския съвет.

На следващо, място в чл. 63, ал. 1 от Правилника е регламентирано, че проектите на правилници, наредби, инструкции, решения, декларации и обръщения се внасят от общинските съветници или от кмета на общината. Въпреки това в него не е предвидено да се посочва служител от администрацията, който ще докладва проектите, внесени от кмета. На практика това води до ситуация, в която на всяко заседание на общинския съвет различни служители могат да докладват едни и същи видове проекти, което затруднява подготовката на съветниците за задаване на въпроси и участие в дискусиите. В тази връзка с настоящия проект предлагаме да се въведе ред за докладване на проектите и предложенията, внесени от кмета, като се посочват предварително служителите, определени за докладване, с цел яснота, предвидимост и по-добра организация на работата на Общинския съвет.

На следващо място, сегашната разпоредба на чл. 60, ал.3 от Правилника изисква проектът на дневния ред да се обявява минимум 3 дни преди заседанието, но не съдържа информация за служителите, които ще докладват точките, внесени от кмета. Това затруднява съветниците при подготовката и ограничaва възможността за целенасочени въпроси по време на заседанието. Предлага се създаването на нова алинея, с която се въвежда изискване проектът на дневния ред да съдържа информация за лицата, определени за докладване, с цел повишаване на прозрачността, предвидимостта и ефективността на работата на Общинския съвет.

**Цели на предложеното допълнение:** Предлаганото допълнение има за цел да отстрани установените празноти, като въведе единни правила относно времетраенето на изказванията, без да засяга правата на участие, гарантирани от закона. Да осигури **ясни и предвидими процедурни правила**, които да улеснят ръководенето на заседанията и да предотвратят неограничено във времето изказване на отделни лица. Да гарантира **равнопоставеност между общинските съветници, гражданите и изпълнителната власт на местно ниво**. Също така, да бъде въведен ред и предвидимост при докладването на предложенията, внесени от кмета на общината.

**Съответствие със закона**. Предлаганото допълнение **не ограничава правото на участие**, а урежда **начина на упражняване на това право** в рамките на подзаконов нормативен акт, приет от компетентния орган. Въвеждането на времево ограничение от **3 минути е** съразмерно, обосновано и съответства на вече действащите правила за останалите участници в заседанията. Предложените изменения са в рамките на правомощията на Общинския съвет по чл.21, ал.3 от Закона за местното самоуправление и местната администрация и не противоречат на действащата нормативна уредба.

За привеждане в изпълнение на предложените допълнения и прилагането на новата уредба не са необходими финансови и други средства.

В резултат на приемане на проекта на Правилник за допълнение на Правилника за организацията и дейността на Общински съвет – Русе, неговите комисии и взаимодействието му с общинската администрация се очаква да се подобри организацията и ритъма на заседанията, по-ефективно използване на времето за разглеждане на въпросите от дневния ред и намаляване на предпоставките за неоправдано удължаване на разискванията. Предложението ще допринесе за по-голяма предвидимост и прозрачност в работата на Общинския съвет, без да се засягат правата на участие и изказване, гарантирани от закона.

Не беше установено настоящият проект на Правилник за допълнение на Правилника за организацията и дейността на Общински съвет – Русе, неговите комисии и взаимодействието му с общинската администрация да противоречи на правото на Европейския съюз. Предлаганият проект на Правилника е подзаконов нормативен акт, приемането на който е от изключителна компетентност на Общинския съвет. Съответствието на предлагания подзаконов нормативен акт с правото на Европейския съюз е обусловено от синхронизирането на действащото българско законодателство с обективната рамка на правото на Европейския съюз, относимо към регулирането на конкретния вид обществени отношения.

На основание чл. 26, ал. 4 от Закона за нормативните актове срокът за предложения и становища по **проекта е 30 дни, считано** от публикуването на настоящия проект и мотивите към него на интернет страницата на Общински съвет – Русе.

Предвид изложеното и на основание чл. 63, ал. 1 от Правилника за организацията и дейността на ОбС-Русе, неговите комисии и взаимодействието с общинската администрация, предлагаме да приемете следното

**РЕШЕНИЕ:**

На основание чл. 21, ал. 3, и чл. 21, ал. 1, т. 23 от ЗМСМА, чл. 7, ал. 1 и чл. 15, ал. 1 от ЗНА във връзка с чл. 76, ал. 1 и 3 от АПК Общински съвет - Русе

**реши:**

Приема Правилник за допълнение на Правилника за организацията и дейността на Общински съвет – Русе, неговите комисии и взаимодействието му с общинската администрация, както следва:

**§ 1.** В чл. 84, ал. 2 след първото изречение се създава изречение второ със следния текст:

**„**Продължителността на изказването е в рамките на 3 минути.**“**

**§ 2**. В чл. 84, ал. 3 след първото изречение се създава изречение второ със следния текст:

**„**Продължителността на изказването е в рамките на 3 минути.**“**

**§ 3.** В чл. 60 се създава нова алинея 4 със следния текст:

„В проекта на дневния ред следва да са посочени служителите от администрацията, определени за докладване на заседанието на Общинския съвет на предложенията, внесени от кмета на общината.“

**§ 4.** В чл.63 се създава нова алинея 3 със следния текст

**„**В проектите по ал.1, внесени от кмета, следва да се посочват служителите от администрацията, които ще ги докладват на заседанието на Общинския съвет.“

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§ 5.** Настоящият Правилник за допълнение на Правилника за организацията и дейността на Общински съвет – Русе, неговите комисии и взаимодействието му с общинската администрация, е приет с Решение № ………………… по Протокол № ……..………. и влиза в сила от момента на приемането му.

**ВНОСИТЕЛИ:**