**ДО**

**ОБЩИНСКИ СЪВЕТ – РУСЕ**

**ПРЕДЛОЖЕНИЕ**

**ОТ ПЕНЧО МИЛКОВ**

**КМЕТ НА ОБЩИНА РУСЕ**

**ОТНОСНО:** Приемане на отчет за изпълнение на Програма за развитие на туризма в Община Русе за 2025 г. и приемане на Програма за развитие на туризма на Община Русе за 2026 г.

**УВАЖАЕМИ ОБЩИНСКИ СЪВЕТНИЦИ,**

Във връзка с приеманена отчет за изпълнение на Програма за развитие на туризма в Община Русе за 2025 г. и приемане на Програма за развитие на туризма на Община Русе за 2026 г. **,** предлагам на Вашето внимание:

* *Отчет на Програмата за развитие на туризма в Община Русе през 2025 г., подробно разписан в текстови вид -* ***Приложение 1*** *и в табличен вид* ***Приложение 1-1****;*
* *Предложение за Програма за развитие на туризма в Община Русе през 2026 г., подробно разписана в текстови вид в* ***Приложение 2*** *и в табличен вид в* ***Приложение 2-1.***

Отчетът за изпълнение на Програмата за развитие на туризма в Община Русе за 2025 г., както и Годишната програма за развитие на туризма в Община Русе за 2026 година са разгледани, обсъдени и одобрени от Консултативния съвет по въпросите на туризма на основание чл. 13, ал. 6 от Закона за туризма.

Програмата за развитие на туризма в Община Русе за 2026 г. цели реализация на основните приоритети и цели за развитието на общината и е отворен и гъвкав документ, подлежащ на промяна, допълване и усъвършенстване, в отговор на възникнали нови потребности и в съответствие с променящите се условия, нормативна база и икономическа среда.

С оглед на гореизложеното и на основание чл. 63, ал. 1 от Правилник за организация на дейността на Общински съвет - Русе, неговите комисии и взаимодействието му с общинска администрация, предлагам Общински съвет – Русе да вземе следното

**Р Е Ш Е Н И Е:**

На основание чл.21, ал.2, във връзка с чл. 21, ал.1, т.12 и т.24 от ЗМСМА, и във връзка с чл.11, ал.1, чл.12, т.1 и чл.13, ал.6, т.1 и т.3 от Закона за туризма, Общински съвет – Русе реши:


1. Приема Отчета на Програма за развитие на туризма на Община Русе през 2025 г., съгласно Приложение 1
2. Приема Програма за развитие на туризма на Община Русе за 2026 г., съгласно Приложение 2

**Приложения:**

1. Отчет на Програма за развитие на туризма на Община Русе през 2025 г. в текстови вид по Приложение 1
2. Програма за развитие на туризма на Община Русе за 2026 г. в текстови вид в Приложение 2.

**ВНОСИТЕЛ,**

**ПЕНЧО МИЛКОВ**



Програмата за развитие на туризма в Община Русе през 2025 година се реализира в синхрон с приоритетите на местната власт и областната стратегия за устойчиво развитие на туризма. Тя не е просто документ, а пътна карта за това как Русе да затвърди позициите си на динамична и привлекателна туристическа дестинация. Отчетът за изпълнението ѝ включва анализ на туристическите потоци, оценка на реализираните дейности и видимите резултати от положените усилия през годината. Фокусът остава ясен: Русе развива устойчив туристически продукт и го превръща в своя дългосрочна сила.

През 2025 г. усилията бяха насочени към укрепване на традициите в културния и събитиен туризъм, както и към разкриване на нови цели – кулинарен, винен и спортен туризъм, които допълват богатството на региона и привличат разнообразни целеви групи. Туристическият потенциал на Русе през изминалата година бе мултиплициран благодарение на инициативността и на частния сектор, и НПО. Институционалното партньорство между „Общински пазари“ ЕООД, ОП „Русе арт“, отдел „Култура“ и фондация „Русе – град на свободния дух“ се утвърди като работещ модел за интегрирано развитие на културния и събитиен туризъм в общината, чрез реализирането на богата палитра от тематични събития – от гастрономически фестивали до международни, спортни, медицински и научни конференции, както и бизнес форуми. Всичко това доказва, че дестинация Русе се развива като споделена отговорност и общ успех.

Постоянството в развитието на туризма е плод на общите усилия на администрацията, експертния потенциал на Консултативния съвет по туризъм и гражданската енергия, превръщайки Русе в пример за добро управление и стратегическо мислене. Русе повишава своята конкурентоспособност чрез умело съчетаване на природните дадености, съхраняване на културно-историческото наследство и автентичните местни ценности. Общата картина на туризма в страната е окуражаваща: според данни на Министерството на туризма вътрешният туризъм вече не просто се е възстановил, а надхвърля нивата от рекордната 2019 г., а посещенията от чуждестранни туристи са достигнали 90% от тези стойности. През 2025 г. и Русе бележи ръст и добри резултати.

**Съгласно данните от Единната система за туристическа информация, през 2025 г. Община Русе отчита:**

* Реализирани нощувки - **195 388** бр. (132 454 бр. български туристи и 62 934 бр. чуждестранни), което е с **19 219** бр. повече от 2024 г. (около 10%);
* Най-голям дял възрастова група 45 – 59 години (общо 38 202 нощувки);
* Най-много нощувки са реализирани в четири звездни хотели – 64 064 бр., следван от хотелите с две звезди - 58 682 бр.

**Програмата за развитие на туризма в Община Русе през 2025 г., приета с Решение № 543 и Протокол № 17/27.02.2025 г.:**


* Общ бюджет - **331 854** лв.;
* Реално разходвани - **313 955** лв.;
* Туристически данък за 2025 г. – **313 451** лв. (увеличение от **192 830** лв. спрямо 2024 г.).

  Отчетената положителна динамика в броя на нощувките, особено в сегмента на четири звездните хотели, е ясен индикатор за променящия се профил на посетителите в Русе. Този ръст не е просто статистически успех, а сигнал за повишено търсене на висока добавена стойност и първокласно обслужване, което поставя пред нас и бизнеса задачата за постоянно инвестиране в качеството на туристическата услуга.

С цел по-прецизно отчитане на ефекта от събитийната програма, Община Русе инициира партньорство с местния бизнес за провеждане на таргетирани анкети за посетители през 2026 г. Макар туроператорите и хотелите да предоставят надеждна база данни, предизвикателство остава пълното обхващане на неорганизирания поток в сегмента на краткосрочните наеми, апартаменти и квартири.

**Анализ на предизвикателствата пред туристическия сектор през 2025 г.**:

* **Транспортна свързаност и достъпност:** Основно предизвикателство остава забавеното изграждане на магистралната връзка с вътрешността на страната, което ограничава туристопотока. Продължаващият основен ремонт на „Дунав мост“ до лятото на 2026 г. допълнително затруднява трансграничната мобилност и достъпа на туристи от Румъния и Европа – ключов пазар за нашия регион;
* ​**Дефицит във високия клас настаняване:** Липсата на петзвезден хотел в града се очертава като сериозна пречка за привличането на ексклузивни събития. Този дефицит често принуждава гостуващи световни звезди и техните екипи да избират настаняване извън пределите на Русе, което води до пропуснати икономически ползи за местната икономика;
* ​**Ограничения за конферентен туризъм (MICE):** Русе има потенциала да бъде регионален център за бизнес събития, но липсата на модерна мултифункционална конферентна зала с капацитет над 450 души ограничава възможностите ни за привличане на мащабни международни форуми и корпоративни конгреси;
* ​**Нужда от мащабни атракции и частни инвестиции:** За разлика от други водещи туристически центрове, в Русе все още се наблюдава дефицит на мащабни развлекателни атракциони, инициирани от частния капитал. Създаването на нови, „вторични" точки на атракция е от съществено значение за увеличаване на средния престой на туристите в града.



**Раздел I.**


**ОРГАНИЗИРАНЕ НА СЪБИТИЯ НА ОБЩИНА РУСЕ**

**С НАЦИОНАЛНО И МЕСТНО ЗНАЧЕНИЕ**

1. **Изграждане и развиване на туристически продукт, организация, съорганизация и логистична подкрепа на други събития, организирани, съфинансирани и съорганизирани от Община Русе:**

Звено „Туризъм“ към ОП „Русе арт“ се състои от трима служители и директор на Общинското предприятие, който извършва контрола по дейностите. Звеното продължава да работи за популяризиране и представяне на туристическия потенциал и културно-историческото наследство на Община Русе и през отчетната година. В съответствие с нуждите на туристическия бизнес бяха планирани и реализирани събития за утвърждаване на Русе и региона като дестинация за културен, винен и кулинарен туризъм. В тази връзка беше осъществено активно партньорство с представители на туристическия бранш, бизнес, културни институции и НПО. Акцентът за 2025 г. бе създаването на устойчиви туристически продукти, насочени към удължаване на туристическия сезон и привличане на различни целеви групи посетители.

В Програмата за развитие на туризма за 2025 г. по предложение на Консултативния съвет по туризъм и с одобрението на Общински съвет Русе бе приета програма със следните разпознаваеми събития:

* 1. **Туристическо изложение „Уикенд туризъм“** **и** **Фестивал на туристическите забавления и анимации,**

**15-17.05.2025 г.**

В периода 15–17 май 2025 г. Община Русе проведе **XX-то издание на Туристическо изложение „Уикенд туризъм“, както и придружаващия го XVII-и Фестивал на туристическите забавления и анимации.**

Събитието е под егидата на Министерството на туризма и е едно от 6-те големи туристически събития в България. Тази година имахме юбилейно издание. Събитието се проведе за 20-и път, което доказва неговата устойчивост в годините и потенциал за развитие. Откриването беше уважено от министъра на регионалното развитие и благоустройството, както и заместник-кметът на Община Гюргево, посланикът на Индия, директора на Италианския културен институт в София, областният управител на областна администрация Русе и различни представители на местната власт.

Профилът на участниците традиционно включва общински администрации, хотелиери и ресторантьори, туроператори и туристически агенти, занаятчии, неправителствени организации, образователни и културни институции, както и туристически дружества.

За първи път в България се организират Дни на Италия в рамките на туристическо изложение. Те се осъществиха със съдействието на Посолството на Италия и Италианския културен институт. Една от най-посещаваните държави в света представи своята уникална кухня и култура с помощта на някои от най-изявените специалисти и творци в сферата на кулинарията и музикалното изкуство и обмени опит с местния бизнес.

Световноизвестният шеф-готвач и сомелиер Маурицио Ферери изнесе лекция на тема „Вкусът на Италия“ в Доходно здание и заедно с екипа си проведе демонстрации на открито.

Италианският културен институт подари късче от вълнуващата италианска природа чрез изложбата – фото разказ за вулканите в Италия „Въздух, земя, вода и огън“. На русенци и гостите на града бяха подарени прожекции на известни италиански филми с български субтитри.


**Музикалната програма включваше изпълнения на:**

* Доайените на италианската класика Микела Сбурлати (сопрано) и Маурицио Колачики (пиано) - приеха бурните аплодисменти на публиката;
* Poetic Duo (Габриела Хаджикостова и Николай Иванов) – поезия и музика в едно;
* Италианско трио „Сопрани“ (Елена Роси, Марика Франчино и Виола София Нисио) – звездите на италианската класика и изтънченост;
* Духов оркестър „Джуниър Бенд“ – експлозивна енергия от млади таланти;
* Биг Бенд Русе – музикалната емблема на града;
* Папи Ханс – поп звездата, която напълни площада с хиляди почитатели.

Огромен принос оказаха и учениците от ПГТ „Иван П. Павлов“, които за поредна година подпомагаха изложителите в представянето им на индивидуални щандове, както и взеха участие в съпътстващата фестивална програма. Активното присъствие на учениците от Професионалната гимназия по туризъм в подобен род събитие е от стратегическо значение за формирането на бъдещите кадри в сектора, като Община Русе активно взаимодейства с тях, за да осигури реална практическа среда за младите таланти.

Атестация за успеха и ползата от събитието са многобройните благодарствени писма получени след края на изложението.

****

****

* 1. **Празник на торта Гараш, 13.09.2025 г.**

Четвъртото издание на празника превърна центъра на Русе в най-сладката точка на България.

От скромния му дебют през 2022 г., тази година събитието бележи огромен успех благодарение на успешната колаборация на Община Русе с представителите на Съюза на хотелиерите и ресторантьорите (СХР), местния сладкарски бизнес, занаятите и включването на световноизвестен топ сладкар и неговия екип.

Събитието за втора година съвпада с медицинската конференция на Лечебни заведения „Медика“, което е отлична колаборация и възможност да се представи кулинарната емблема на града. Тази таблица е положителен показател за развитието и ръста на реализираните нощувки и участниците през последните две години.

**Най-доброто издание досега, привлякло:**

* Около **8000** посетители, включително организирани туристически групи от национални туроператори, работещи по програми за вътрешен туризъм;
* **75** участници в двата конкурса за любители сладкари за изработка на торта „Гараш“;
* **28** участници, представители на местния сладкарския бизнес с щандове;
* Занаятчии и производители на тематични сувенири;
* Продадени над **1200** торти (близо 100% разпродадена сладкарска продукция).

Съгласно установената традиция в програмата на събитието беше включен конкурс за непрофесионалисти за изработка на най-добра торта „Гараш“. Участниците имаха възможност да се състезават в две направления: по оригинална рецепта и по рецепта-интерпретация. За първа година бе въведена и нова категория - „Награда на инфлуенсърите“.

Община Русе привлече световноизвестният сладкар шеф Иван Александров, удостоен с честта да изработи кралската сватбена торта за принц Хари и Меган Маркъл. Един от най-талантливите български майстор-сладкари, който твори истински шедьоври на сладкарското изкуство бе председател на журито на конкурса и проведе кулинарни демонстрации. Екипът на шеф Александров за първи път включи и най-малките посетители като за децата бе организиран специален мастър клас за изработка на сладкиши. Благодарение на тяхното посвещение към Празника, Община Русе получи безплатна реклама чрез участията му по bTV, голяма статия във вестник „24 часа“, както и ежедневна реклама чрез каналите на екипа му в социалните мрежи. Събитието популяризираха също: русенската шеф Дария Русанова със специален мастър клас, шеф Иван Сарамандов, шеф Светломир Петров, шеф Марианна Александрова и инфлуенсъра-сладкар от Русе - Преслав Пенев.


Официален водещ на празника бе актьорът Владимир Карамазов, който се срещна с публиката и представи своята автобиографична книга. Подборът на Владимир Каразамов беше стратегически и важен избор, който се свързва и с предстоящото реалити „Traitors: Игра на предатели“.

**Вечерната сценична програма включваше изпълнения на:**

* „Милениум арт шоу“ – гости от Гюргево;
* ПГТ „Иван Лазаров“ – талантливите деца на Русе;
* Михаела Филева – една от поп звездите на българската сцена;
* Deep Zone Project – звездите на клубната музика.

Черешката на тортата бе лазерното шоу на световноизвестния англичанин Анди Фолкнър, който разработи специален лазерен спектакъл за самото събитие и очарова посетителите на Русе с впечатляващи ефекти.

Проведено бе обществено обсъждане между Община Русе и бизнеса, в резултат на което се проведе конкурс за изработка на лого. Инициативата бе породена от уникалността на събитието и нуждата от създаване на характерна визуална идентичност, която да подчертае кулинарния символ на Русе и да допринесе за неговото популяризиране на национално ниво.

**1.4. Винен фестивал Urban Wine Fest Русе, 26 - 27.09.2025 г.**

На 26 и 27 септември 2025 г. за пръв път в Русе се проведе фестивала на българското вино **„Urban Wine Fest Ruse“,** като част от инициативата на Българската асоциация на винените професионалисти (БАВП) – „Международен ден на мавруда и българските сортове“, подкрепена от Министерството на туризма.

След няколко години усилия и комуникации с екипа, Русе застава в редиците на утвърдените винени дестинации София, Пловдив, Варна и Велико Търново и успешно се позиционира като дестинация за винен туризъм.

Основната цел на събитието, организирано от експертите в бранша, е популяризиране на българското вино, с акцент върху местните сортове и потенциала за винен туризъм. Виненият фестивал, организиран на високо професионално ниво, дава възможност на местните винарни и производители да получават по-голяма разпознаваемост на продуктите си, а на публиката да се докосне до различни вкусове в едно винено-кулинарно преживяване.


Специално селектираната от организаторите винена продукция, продадена часове преди края на втория ден, както и многобройните позитивни реакции категорично доказаха интереса към подобен тип събития в Русе.

Благодарение на успешното популяризиране на събитието беше отчетен засилен интерес от румънски и български групи. Ангажирани бяха румънските инфлуенсъри Юлия Баховски и Цезар Йоан, както и българските винени експерти – Анелия Христова и Дилян Колев. Фестивалът бе промотиран активно и във Facebook страницата VisitRuse-Info, както и в профилите на представителите на БАВП.

**В програмата бяха включени:**

* Мастър класове за професионалисти;
* Изпълнения на Биг Бенд Русе;
* Концерт на популярната Милица Гладнишка и групата „Лисицата и котараците“.

**1.5. Конкурс „Като шеф готвачите“**


****

Тази година за пореден път се проведе кулинарното състезание „Като шеф готвачите“, което традиционно привлича русенските ученици. Състезанието се ползва с добра оценка и за поредна година привлече участници от други държави.

Любимият конкурс се проведе благодарение на съвместната работа на Община Русе, Съюза на хотелиерите и ресторантьорите, както и с участието на Професионалната гимназия по туризъм. Организаторите се обединиха с общата идея за запазване и развиване на кадрите в бранша.

Работата на участниците беше оценявана от жури, съставено от професионални готвачи. Председателят на Асоциацията на професионалните училища по хотелиерство и готварство в Румъния, г-н Карло Драгомир, беше част от журито, което допринесе за стимулиране и мотивация на младите кадри в кулинарното изкуство.





**1.7. Фестивал „Русе – Коледната звезда на Дунав“**

**28.11.2025 г. – 02.01.2026 г.**

По предложение на Общински съвет Русе, бизнеса и администрацията, градът да се развие като коледна дестинация за първи път в периода 28.11.2025 г. – 02.01.2026 г. в Русе се реализира фестивалът „Русе – Коледната звезда на Дунав“. След създаване на работна група, в която се включиха общински съветници, представители на бизнеса, на туристическия бранш и граждани се постави дългосрочната цел за позициониране на града сред най-атрактивните коледни дестинации на Балканския полуостров. В тази връзка за първи път по Програма Туризъм се отделиха средства за реклама и популяризиране на събитията като целта е всяка година тези средства да нарастват. Отделно от това да се привлича и участието на бизнеса за реализирането на проекта.

Дейностите по фестивала включват на първо място празничната украса, която бе обогатена с допълнителни елементи. За първи път градът получи дарение под формата на украса за площад „Александър Батенберг“ от Лайънс клуб „Вдъхновение“. Общината и сдружение „Напред“ предизвикаха гражданите и бизнеса да участват в конкурса за коледна украса не само на витрините, но и на фасадите в периода 14.11.2025 г. – 05.12.2025 г., който включваше три категории: етажна собственост, фирми/организации и частна собственост. Целта на конкурса е да бъдат ангажирани гражданите и бизнеса в общите усилия за повдигането на коледната атмосфера. Инициативата бе отворена към всички жители на града. В резултат от кампанията успешно бяха отличени по трима победители във всяка една от категориите.

В рамките на събитието бе подкрепено The Biggest Christmas party на радио Energy. Световноизвестните изпълнители Snap!, 2 Unlimited, Cappella и N-Trance изпълниха за две вечери „Арена Русе“ с почитатели от цялата страна. Това е събитие, което търси устойчивост и поставя Русе на атрактивно място по време на коледните празници.

**В рамките на 5 седмици на сцените на Община Русе се представиха, както популярни лица, така и местни изпълнители:**

* Кристиян Илков – детето чудо;
* DJ Groovy George;
* Школа по суинг танци „Линди Хоп“;
* НУИ „Проф. Веселин Стоянов“;
* Оркестър „Плам“;
* Общински детски център;
* Деян Каменов с групата Dee Stoned;
* Джаз трио – П. Петков, А. Карадимитрова и Н. Радославова;
* Група „4етно“;
* Вокално студио за поп и джаз пеене „Икономов“;
* Вокална формация „Приста“;
* Общински младежки дом;
* Хор при Частно начално училище „Вяра, Надежда и Любов“;
* Духов оркестър „Монт Мюзик“;
* Струнен квартет „Дестини“.

С цел популяризиране на събитието беше създадена специализирана страница в социалната мрежа Facebook под името „Русе – Коледната звезда на Дунав“ <https://www.facebook.com/rusekolednazvezda/>. В рамките на месец и половина страницата достигна 3 924 последователи, а публикуваното съдържание е достигнало до 237,6 хил. потребители. Като част от фестивалната инициатива беше реализирана и кампания за споделяне и подпомагане на частни коледни събития, провеждащи се в Русе през месеците ноември и декември, която допринесе за по-широкото популяризиране на празничния календар и ангажиране на местната общност.



В отговор на увеличението на туристическия данък от началото на 2025 г. и ефективното управление на приходите бяха предприети стратегически действия за директна подкрепа на сектора. Ключовите акценти включват:

* Целева инвестиция - набраните допълнителни средства бяха реинвестирани в организирането на две нови събития от мащабен характер.
* Подкрепа за бизнеса - инициативата е пряк отговор на очакванията на туристическия бранш за реална възвръщаемост на вложените средства.
* Икономически ефект - чрез тези мащабни проекти се цели привличане на по-голям поток от посетители, което да компенсира данъчната тежест и да генерира добавена стойност за местната икономика.

Увеличената данъчна тежест е трансформирана в активен инструмент за маркетинг и развитие, удовлетворявайки исканията на бизнеса за прозрачност и целесъобразност при разходването на публичните средства.

**Общо за раздел I**

Планиран разход - 180 000 лв.


Изразходвани средства - 179 576,40 лв.

Остатък - 423,60 лв.

**Партньорски събития и външни инициативи с висока добавена стойност:**

Извън прекия календар на Общината през 2025 г. бе оказана логистична и административна подкрепа на редица външни инициативи, които генерират висока добавена стойност и утвърждават Русе като динамичен център за култура.

* *„Винофрения“* – първият винен фестивал за града, проведен през май 2025 г. като бутиков формат, който добавя специфичен щрих към имиджа на Русе като винена дестинация;
* *„Дунав ултра“* - Община Русе се включи като контролна точка в кампанията за масово изминаване на вело маршрута „Дунав ултра“ от Видин до Дуранкулак, който вече се е утвърдил като разпознаваемо спортно-туристическо събитие от национален мащаб. Благодарение на тази подкрепа, Русе получи реклама в социалните мрежи и страницата на събитието, което придобива все по-голяма популярност и насърчава развитието на туризма по поречието на река Дунав;
* *The Biggest Christmas Party на Радио Energy* – подкрепата на Община Русе за събитие от този мащаб е изключително печеливш ход, който съчетава масирана национална реклама с директно оживяване на градската среда. Радио Energy е най-слушаната радиостанция за хитове от 90-те в България, което осигури огромен отзвук. Партньорството с национално радио гарантира присъствие на града в национален ефир. Мащабността на събитието привлича посетители от цялата страна и Румъния
* *„Мода, класико и просеко“ на фондация „Модни пространства“* – двудневно ревю и базар с колекции на русенски дизайнери и гости от Румъния.
* *Моето Русе – Творческа работилница за* *туризъм* – образователно менторски проект, с крайна цел да направи Русе още по-привлекателен и разпознаваем туристически град чрез приложението на иновативните идеи на младите хора. Проектът се реализира от сдружение „Хъб за иновации и туризъм“, Велико Търново с финансовата подкрепа на Общинска фондация „Русе – град на свободния дух“.

****

**Раздел** **II.**

**РЕКЛАМА НА ТУРИСТИЧЕСКИЯ ПРОДУКТ И УЧАСТИЕ В ТУРИСТИЧЕСКИ БОРСИ, ИЗЛОЖЕНИЯ И ДР.**

* 1. **Международна туристическа борса „Ваканция и СПА ЕКСПО” -София,**


**09 – 11.03.2025 г.**

Община Русе привлече вниманието на туристическия сектор с участие в престижната Международна туристическа борса **„Ваканция и СПА ЕКСПО“**, проведена в Интер Експо Център – София в периода 9–11 март 2025 г.

На атрактивен индивидуален информационен щанд от 6 кв. м., оформен с модерна визия и брандинг, представители на Община Русе и експерти от Регионалния исторически музей представиха богатството на русенското културно-историческо наследство и разнообразните възможности за целогодишен туризъм в региона.

41-вото издание на борсата събра над 260 изложители от 16 държави и се превърна в истинска сцена за обмен на идеи, нови партньорства и вдъхновение. Сред множеството дестинации Русе се открои с уникалната си комбинация от наследство и модерност – богато историческо минало, впечатляваща архитектура, фестивали, природни маршрути, приключения, пешеходен и велотуризъм, поклоннически маршрути и културни продукти, превърнали се в емблема на мястото.

Акцент на представянето бяха традиционните за града събития. Осъществени бяха множество контакти с общински администрации, туристически агенции и организации с аниматорска дейност. На щанда посетителите дегустираха емблематичната торта „Гараш“ и опитаха висококачествено дунавско вино от комплекс „Седем поколения“, с. Мечка, и от винарна „Левент“.



* 1. **Международно туристическо изложение „Културен туризъм“, гр. Велико Търново, 8-10 октомври 2025 г..**

В периода 8–10 октомври 2025 г. гр. Велико Търново бе домакин на юбилейното 20-то издание на туристическото изложение „Културен туризъм“ – престижен форум, събиращ на едно място туристически дестинации, културни институции и професионалисти от страната и чужбина.

Община Русе се открои със стилен и колоритен щанд от 6 кв. м., позициониран на ключово място в изложбеното пространство. Представянето постави акцент върху богатото културно-историческо наследство на Русе, емблематичните обекти, които привличат туристи от цяла България, както и разнообразните възможности за културни маршрути и преживявания в региона.

Специален фокус бе поставен върху уникалния за страната „Празник на торта Гараш“ – събитие, което се наложи като разпознаваем културно-кулинарен акцент в туристическия календар на Русе.

Община Русе взе участие и в първото издание на конкурса „Local Bites: Вкусът на регионите“, където представители на звено „Туризъм“ към ОП „Русе арт“ разказаха историята за създаването на торта „Гараш“, представиха регулярното провеждане на едноименния празник и организираха дегустация, превърнала щанда в една от най-търсените точки на форума. Получена бе награда за „**Най-добър традиционен вкус“.**

В рамките на форума се проведе националната конференция „Нематериалното културно наследство – неподправеният чар на дестинациите“, както и Националната среща на туристическите информационни центрове.Реализирани бяха срещи и обмен на контакти с представители на туристическия и рекламен бизнес, общински администрации, професионални организации и индивидуални посетители.

* 1. **Участие в международни и национални туристически изложения, форуми и конференции.**

Участие в първата по вида си конференция в България - „Развитие на луксозния туризъм в България“ на 23.10.2025 г. в град София. Целта на събитието е издигането и представянето на България като по-висок клас туристическа дестинация. По време на конференцията присъстваха над 100 представители на бизнеса, които обсъдиха тенденциите, перспективите и възможностите за развитие на луксозния туризъм в България.

* 1. **Реклама на Община Русе, участие в рекламни каталози, пътеводители, списания, брошури, интернет и социални мрежи чрез рекламни статии, рекламни карета, клипове, филми и друг вид рекламни кампании; информационни и експедиентски турове.**

***През 2025 година бяха осъществени следните медийни участия:***

* Регулярни месечни публикации в специализиран сайт за новини в областта на туризма Faiton.bg, с авторски материали, свързани със събития в туризма на територията на Община Русе.
* Община Русе се включи като контролна точка в кампанията за масово изминаване на вело маршрута „Дунав ултра“ от Видин до Дуранкулак.
* Ежедневни публикации във ФБ профила на туристически информационен център - <https://www.facebook.com/ticruse/> с предложения за участие в събития и пътуване в региона. Ежедневно се получават и обработват запитвания от групови и индивидуални туристи, изпращат се рекламни материали за забележителности в града и региона.
*  Публикации и реклами във Фейсбук страница на събитието „Празник на торта Гараш“, с цел популяризиране на събитието и поддържане на интереса към сладкото изкушение през цялата година.
* Публикации и реклами във Фейсбук страницата на фестивал „Русе – Коледната звезда на Дунав“, с цел популяризиране на събитието и събиране на едно място на всички коледни инициативи в периода ноември - декември.
* Участие в издание на списание „Дестинация България“, което бе представено по време на следните международни туристически борси: международно туристическо изложение WTM London в периода 04 - 06 ноември 2025 г., Philoxenia Солун, Гърция в периода 14 - 16 ноември 2025 г.,TTR Букурещ, Румъния в периода 20 - 23 ноември 2025 г. Същото издание ще бъде представено и по време на изложенията EMITT Истанбул в периода 05 - 07 февруари 2026 г. и Sajam Белград, Сърбия през месец февруари 2026 г.
* Заснет и излъчен филм от БНТ Русе, свързан със 20-то юбилейно международно туристическо изложение „Уикенд туризъм“ и 17-ти фестивал на туристическите забавления и анимации, с цел осведомяване и припомняне на телевизионната аудитория за събитието. Продължителност на заснетия рекламен материал – 5 минути.
* Публикуване на рекламна статия в онлайн платформа за туристически новини – БГ Туризъм под егидата на Министерството на туризма за инициативата „Пощенска картичка от ….“. Статията за град Русе, като туристическа дестинация, включваше информацията за туристически обекти, за първите неща в града и послание от известна личност, родена в Русе – режисьорът и актьор – Камен Донев.
* Публикуване на рекламна страница за град Русе. Градът беше представен чрез

събитието „Празник на торта Гараш“ в Пътен атлас България, издаван от ИК „Домино“.

* Участие в проект „Виртуален гид на културното и туристическо наследство на Община Русе“, финансиран от Общинска фондация „Русе – град на свободни дух“. Някои от обектите, които са и ще бъдат заснети с технология на 360-градусово заснемане – площад и Паметник на Свободата, Регионален исторически музей – Русе, Доходно здание, Регионална библиотека „Любен Каравелов“, кея и крайбрежна зона на Русе, както и музейните обекти в града и извън него.
  1. **Отпечатване на рекламни материали.**

През 2025 г., звено „Туризъм“ състави, оформи и отпечата 3 вида брошури – нова подобрена и актуализирана вариация на вече съществуващата брошура „Празник на торта Гараш“, Гид „Архитектура“ и Гид „Зелено“ за природата в и около град Русе.



* 1. **Туристически градски обиколки с професионални лицензирани екскурзоводи, предназначени за русенци, гости на града по време на събития и официални лица.**

Осъществени са над 35 бр. безплатни туристически обиколки на централната градска част от лицензирани професионални екскурзоводи за презентиране на културно-историческите обекти за русенци и гости града по време на събития и посещения на официални лица.

* 1. **Поддръжка на новия туристически портал,** [www.visitruse.bg](http://www.visitruse.bg)

През 2025 г. туристическият сайт [www.visitruse.bg](http://www.visitruse.bg) (BG/ЕN) успешно функционира и се обогатява с информация. Сайтът предлага и съдържа следната полезна информация: туристически маршрути, събития в града, места за настаняване, места за хранене, разнообразни по вид активности на територията на район Русе, тематични статии, свързани с туризма, новини и др. Новият туристически сайт е в услуга на туристите за бързо и лесно намиране на желаната информация, поднесена интерактивно и занимателно дори и в мобилна версия. Съобразен е с динамичните изисквания за съвременен уеб стандарт.

**За максимален обхват и успех на събитията през 2025 г., беше приложена всеобхватна дигитална стратегия, фокусирана върху следните канали:**

* Инфлуенсър маркетинг - ангажиране на мрежа от професионални инфлуенсъри (местни и чуждестранни) за създаване на автентично съдържание и достигане до международна аудитория;
* Социални мрежи (Facebook и Instagram) – платена реклама, органичен обсег и редовно дигитално присъствие.


Комбинацията от увеличени инвестиции (чрез туристическия данък) и агресивна дигитална реклама създава затворен цикъл на възвръщаемост - по-добра видимост, повече туристи и по-високи приходи за бизнеса.

**Общо за раздел II**

Планиран разход - 60 000 лв.

Изразходвани средства - 54 607,64 лв.

Остатък - 5 392,36 лв.

**Раздел III.**

**ТУРИСТИЧЕСКИ ИНФОРМАЦИОНЕН ЦЕНТЪР, ИНФОРМАЦИОН-НО ОБСЛУЖВАНЕ НА ТУРИСТИТЕ И РЕКЛАМНИ МАТЕРИАЛИ**

**3.1. Изграждане на туристическа инфраструктура и елементи на градската среда**

През тази година бяха построени 5 броя павилиони, предназначени за обществено обслужване, съгласно типов проект. Заедно те формират „Алея на занаятите“ в североизточната част на зона „Крайбрежна“. Павилионите са изработени от метална конструкция. Три от тях са с размери – 3,00 м. ширина, 3,00 м. дължина и 3,00 м. височина, а четвъртият е с обща площ от 18 кв. м. (3 х 6 м.)

Проектът е част от по-широката стратегия на Община Русе за обновяване и модернизиране на крайбрежната зона, като местоположението на Алеята на занаятите е съобразено с предпочитанията на местните занаятчийски организации и туристопотока.

Прехвърлени са за управление и стопанисване от „Общински пазари“ ЕООД. През 2026 г. се очаква да бъдат предоставени на местни занаятчии и творци, които ще могат да предлагат своите изделия на туристите от круизните кораби, както и на жители и гости на Русе.

**Общо за раздел III:**

Планиран разход – 80 000 лв.


Изразходвани средства - 79 770,96 лв.

Остатък - 229,09 лв.

Звено „Туризъм” при ОП „Русе арт“ регулярно събира информация за вид и брой на посетителите в Туристически информационен център – Русе и реализирани нощувки на територията на Община Русе.

Съгласно данните от ЕСТИ (Единна система за туристическа информация) към края на месец декември 2025 г. функционират **398** бр. места за настаняване с обща леглова база от над **5238** легла. Реализираните нощувки през предходната година са **195 388** на брой и се сформират както от събития, организирани от Община Русе, така и от бизнес конференции и други частни инициативи. Регистрираните туристи за 2025 година са **112 260**. Реализираният приход от туристически данък за 2025 г. е в размер на **313 451** лева.



****

**ДЕЙНОСТИ ЗА ОРГАНИЗИРАНЕ НА ЕФЕКТИВНО ИНФОРМАЦИОННО ОБСЛУЖВАНЕ.**

**КРУИЗЕН ТУРИЗЪМ**

През месец март бяха посрещнати първите круизни кораби за сезона. На пасажерите беше раздадена специално изработена брошура със забележителностите на Русе на английски език - „Enjoy every Ruse minute”. Заместник-кметът Златомира Стефанова ежегодно посреща първите два кораба на двата круизни туроператора, показвайки отношение и пожелавайки успешен сезон на компаниите и екипажите.

„Порт Пристис“ ООД дава информация за общо **39 517** бр. туристи, слезли на русенския бряг, което е с 5 389 по-малко от 2024 г., а причината е ниското ниво на река Дунав в летните месеци. Това са туристи с опит, най-често тип „repeater”-и, които вече са посещавали организирано забележителностите в региона и сега търсят информация основно за туристическите обекти в Русе, за скалния манастир „Св. Димитър Басарбовски“, Ивановските скални църкви и места, попадащи в рамките на ПП „Русенски Лом“.

„Дунав турс хотелс“ ЕАД не е предоставил информация към момента за броя на слезлите туристи.

През годината ОП „Русе арт“ чрез Туристически информационен център води дневник на посетителите в обекта. За изминалата 2025 г. ТИЦ - Русе е бил посетен от над **5 023 души**, от които **2 109** български граждани, а **2 914** са били чуждестранните граждани. Статистиката показва, че по-голямата част от обслужените посетители в периода между м. май и ноември са чуждестранни туристи, акостиращи на русенския бряг с круизните кораби. От потърсилите услуги **4 122** души са имали необходимост от информация за града и забележителностите в региона, а **901** души са поискали информация за провеждането на културни и спортни мероприятия в града.

Месечният културен афиш на Община Русе е бил потърсен над **2369** пъти от жителите и гостите на града с явно изразен интерес към концерти и театрални постановки за текущия месец. В рамките на месец март бе търсена информация относно програмата на Международния музикален фестивал „Мартенски музикални дни“, а през септември за Празника на торта Гараш и провелия се за пръв път в града – Urban Wine Fest. Голям интерес бе и фестивала „Русе – Коледната звезда на Дунав“ и празничните събития в периода ноември-декември 2025 г.

Има изградена комуникация между служителите в ТИЦ - Русе и местни туроператори и такива от страната за подпомагане и разрешаване на техните нужди. Ежедневно се дава информация за туристическите обекти, контакти с професионални екскурзоводи, специализирани в градска обиколка на Русе и други специалисти в туризма, както и информация за транспорт и достъп до забележителностите.

Запазва се тенденцията за малки семейни или приятелски групи посетители в ТИЦ, както и малки организирани групи по интереси, които рядко надвишават 5-6 души. Туристите, посетили дестинацията през изминалия период, са с разнообразен профил – преобладават румънци, германци, американци, англичани, холандци, белгийци, австрийци, поляци, руснаци, французи, испанци, италианци, украинци и израелци. През годината ТИЦ – Русе беше посетен и от посетители от екзотични и далечни дестинации като Япония, Канада, Индия, Китай, Корея, Австралия, Нова Зеландия, Мексико, Израел, Бразилия и др. Основен интерес за посетителите представляваше запазената архитектура в централната част на Русе, скалния манастир „Св. Димитър Басарбовски”, Ивановските скални църкви и ПП „Русенски Лом”. От музеите най-много запитвания има относно „Екомузей с аквариум” и Регионален исторически музей – Русе. Сред чужденците съществува сериозен интерес спрямо Музея на транспорта.



**Вид туризъм, практикуван от потърсили услугите на ТИЦ**:

Културно-исторически, опознавателен, велотуризъм, събитиен, религиозен, кулинарен и уикенд туризъм.

Изключителен интерес от страна както на организирани групи така и от индивидуални туристи се прояви към скален манастир „Св. Димитър Басарбовски“, „Ивановски скални църкви“ (ЮНЕСКО) и ПП „Русенски Лом“, както и към архитектурен резерват „Средновековен град Червен“, особено в периода около национални, официални празници и почивни дни, както и през активния летен сезон.

За музейните експозиции на територията на града най-висок интерес и запитвания имаше за Исторически музей - Русе, Екомузей с аквариум, Пантеон на възрожденците, Римската крепост „Сексагинта Приста” и Къща музей „Баба Тонка“.

За популяризиране на възможностите за туризъм на територията на региона, Община Русе издава рекламно-информационни материали чрез програмата за развитие на туризма за съответната година, които се разпространяват в Туристическия информационен център, хотелите и музеите на територията на общината и по време на туристическите изложения и борси. За рекламни нужди и промотиране на общоградските събития бяха отпечатани рекламни флаери, дипляни, баджове, транспаранти и грамоти.

**Посещения в културните институции на територията на Община Русе:**

Регионален исторически музей - Русе предоставя информация за броя и ръста на посетителите в експозициите му. По актуални данни за 2025 година общият брой на посетителите е 91 603, което е с 4 363 души по-малко в сравнение с 2024 г., но с 864 повече от 2023 г. и с 12 931 повече от 2022 г.

През 2025 г. се запазва тенденцията при позиционирането на музейните обекти спрямо интереса от страна на посетителите. Водещото място се заема от археологически резерват „Ивановски скални църкви“, които имат 27 402 посетители, което е 30% от общия брой посетители в обектите на русенския музей. От 2017 г. до 2019 г. Ивановските скални църкви, които са с лейбъла ЮНЕСКО, привличат най-голям брой туристи. От годината на COVID обаче, обектът, който през зимните месеци традиционно не работи с пълния си капацитет, а само по предварителна заявка, загуби първенството си в полза на Екомузей с аквариум. Така три поредни години Екомузей с аквариум е на челни позиции.

Данните от 2022 г. обаче показват, че Ивановските скални църкви отново догонват позицията „най-предпочитаната градска експозиция“. През 2023 година се запазва същата тенденция, като посетителите на Ивановските скални църкви почти се изравняват с броя на посетителите на Екомузей с аквариум.

На второ място по интерес се нарежда Екомузей с аквариум с 19 536 души, а с устойчивите си посетители третото място се заема от Историческия музей – 12 432 човека. Повишаване в броя посетители в сравнение с предходната 2024 г. се забелязва при къщите музеи – Къща музей „Баба Тонка“ (12,5 %), Къща музей „Захари Стоянов“ (8 %), Музей на градския бит (почти 11 %), Пантеон на възрожденците (почти 10 %), Римски кастел „Сексагинта Приста“ (5,7 %). Отливът на туристи през 2025 г. в сравнение с 2024 г. може да се констатира при големите музеи като Историческия музей (16 %), Археологически резерват Ивановски скални църкви (4,9 %), Екомузей с аквариум (15,6 %). При Средновековен град Червен броя на посетителите е леко повишен, но като цяло стабилен – 8038 човека през 2025 г. и 7732 човека през 2024 г.

Данните сочат, че през 2025 г. чужденците съставляват 30,93% от всички гости на музея, което е повишена тенденция от 2024 г., когато чужденците съставляват 27% от всички гости на музея. Ръстът на посещенията на студентите се запазва същия като през 2024 г. През изминалата година нараства броят на индивидуалните посетители от чужбина. Те вече са 15 367 човека, което показва 21% ръст в тази категория спрямо предходната година. Значителен ръст показва категорията на учениците от среден курс, посетили музейните обекти.

Събитията на русенския музей, привлекли най-много посетители са Нощ в музея, Детска нощ в музея, Римски пазар на Сексагинта Приста, Международен ден на лешояда, Международна нощ на прилепите, множество представяния на книги, прожекции на филми и лекции от музейни специалисти.




**ВСИЧКО РАЗХОД ЗА 2025 г.: 313 955 лв.**

Преходен остатък от 2024 г. за 2025 г.: 112 594 лв.

Приход от туристически данък през 2025 г.: 313 451 лв.

Преходен остатък от 2025 г. за 2026 г.: 112 090 лв.



1. **ОБЩИ ПОЛОЖЕНИЯ**

Дейностите в Програмата за развитие на туризма в община Русе през 2026 година са в съответствие с националното законодателство в сферата на туризма. Настоящата програма е съобразена с целите на Концепцията за туристическо райониране на България и формулираните в нея приоритети за регион Дунав с център Русе. Предложената програма на Общински съвет за обсъждане и приемане от Общински съвет Русе е изработена съвместно с представители на туристическия бизнес и Общинската администрация в Консултативния съвет по въпросите за туризъм.

Годишната програма за развитие на туризма в Община Русе през 2026 г., изготвена на основание чл. 11 от Закона за туризма, представлява оперативен инструмент за реализация на основните приоритети и политики за развитие на туристическия сектор на общината. Документът определя планираните дейности, ресурсите и механизмите за изпълнение, в съответствие с националната и регионална стратегическа рамка.

Политиката на Община Русе в областта на туризма се осъществява в съответствие с разпоредбите на Закона за туризма и предвидените в него дейности, следвайки целите и мерките от Националната стратегия за устойчиво развитие на туризма, Областната стратегия за развитие на туризма и Концепцията за туристическо райониране на Република България. Реализацията на програмата се планира в рамките на постъпленията от туристически данък, събирани от туристическите обекти на територията на общината.

**II. ЦЕЛИ И ДЕЙНОСТИ НА ПРОГРАМАТА**

Основната цел на Програмата за развитие на туризма на Община Русе за 2026 г. е целенасочено развитие на туризма като ключов сектор за местната икономика, чрез ефективно използване на природния, културно-историческия и събитийния потенциал на региона, както и чрез повишаване на неговата национална и международна разпознаваемост.

**Конкретните цели на програмата включват:**

**1.** **Увеличаване на туристопотока и продължителността на престоя. Повишаване броя на организираните групови и индивидуални туристи в общината, с акцент върху удължаване на средната продължителност на посещенията.**

**2.** **Развитие на комплексен туристически продукт. Обединяване на съществуващите туристически атракции, услуги и продукти в единен и конкурентоспособен комплексен туристически продукт.**

Повишаване на привлекателността на туристическото предлагане чрез:

* + подобряване състоянието и експонирането на културно-историческото

наследство;

* + развитие на туристическата инфраструктура;
  + контрол върху качеството на туристическите услуги.

Постигането на тази цел е обвързано с устойчиво партньорство между Община Русе и всички местни заинтересовани страни.



**3.** **Засилено партньорство с частния сектор. Развитие на съвместни инициативи с бизнеса за създаване и утвърждаване на уникални туристически продукти, включително чрез:**

* създаване на общи маркетингови кампании;
* участие в специализирани туристически изложения;
* дигитални рекламни дейности (социални медии, блогове, инфлуенсърски кампании).

**4.** **Позициониране на Община Русе като регионален туристически център. Утвърждаване на Русе като естествен център на туристически регион „Дунав“ чрез:**


* + участия в туристически форуми и изложения;
  + медийни и дигитални кампании за популяризиране на туристическия потенциал на Русе и региона;
  + Взаимодействие с АДО Дунав и МИРГ Русе – Иваново – Борово с цел създаване на съвместни инициативи.

**5.** **Популяризиране на Русе като международна туристическа дестинация. Разработване и комуникация на туристически продукти, насочени към чуждестранни пазари, в т.ч. културен, исторически, фестивален и събитиен туризъм. Възползване от международните транспортни коридори и географското положение на града с цел привличане на посетители от други държави.**

Програмата за развитие на туризма в Община Русе през 2026 г. е изцяло съобразена с актуалното национално законодателство и стратегическите документи в сектор „Туризъм“. Тя отразява приоритетите на Дунавския туристически регион с център Русе и определя конкретни действия за тяхното реално изпълнение в рамките на календарната година.

Туристическият бранш изразява очакване за фокус върху организирането на по-мащабни и дългосрочни събития и фестивали, които да привличат значителен туристопоток, да удължават престоя на посетителите и да осигуряват по-висока запълняемост на местата за настаняване. Подобен подход съдейства за повишаване на общите приходи в сектора и води до генериране на по-голяма стойност от туристическа такса, както и до устойчиво развитие на местната туристическа икономика.

В контекста на Консултативния съвет по въпросите на туризма и стремежа на сектора към реализиране на мащабни събития с висок потенциал за генериране на нощувки, представителите на бизнеса предлагат Програмата за развитие на туризма на Община Русе за 2026 г. да бъде приета.

**ДЕЙНОСТИ И РАЗХОДИ ПО НАПРАВЛЕНИЯ:**

**I. ОРГАНИЗИРАНЕ НА СЪБИТИЯ НА ОБЩИНА РУСЕ С НАЦИОНАЛНО И МЕСТНО ЗНАЧЕНИЕ**

**Планиранаобща сума по раздел I** – **300 000 лв. / 153 388 €**

Изграждане и развиване на туристически продукт, организация, съорганизация и логистична подкрепа на други събития, организирани, съфинансирани и съорганизирани от Община Русе (неизчерпателно изброени):

* 1. **Двадесет и първо Туристическо изложение „Уикенд туризъм“ и осемнадесети Фестивал на туристическите забавления и анимации, 14-16 май 2026 г.**

Събитието е част от националната програма за развитие на Министерството на туризма и набира все по-голяма популярност, което се доказва от увеличаващия се брой на изложителите. Ежегодно интересът към него започва много преди регламентирания срок за заявки. Специализираното изложение среща професионалистите в сектора и бъдещите туристи, като същевременно представя богатствата на България. За бизнеса „Уикенд туризъм“ е място за „сверяване на часовниците“. Обсъждат се новите дигитални тенденции в сектора и се създават партньорства между общини, туроператори и хотелиери в неформална и приятна среда. За първи път Община Русе е поискала увеличаване участието на държавата, тъй като сумата от 20 000 лв. не е променяна от създаването на събитието.

* 1. **Ден на река Дунав. Парад на Дунав – два флага, една река 27.06.2026 г.**

За първи път по постъпило предложение на румънско НПО за честване на Празника на река Дунав по различен и атрактивен начин, който да помогне на двата града – Русе и Гюргево да влязат в националните новини и да привлекат вниманието на европейско ниво. По същество, това е огледално събитие, в което ще се организира парад на лодки с дефиле по Дунав и ще включва визуални ефекти от двете страни на реката, както и на Дунав мост. Предвидено е официалните гости да дефилират заедно с лодките и с флаговете на двете държави. Министерството на регионалното развитие и благоустройството проявява интерес да включи събитието в календара, свързан с председателството на Дунавската стратегия при одобрение от Общинския съвет.

* 1. **Празник на торта Гараш, 19-20 септември 2026 г.**

По предложение на бизнеса, събитието се предвижда да се проведе в рамките на два дни. Това е стратегически ход, който превръща еднодневното събитие в истински туристически продукт. Това директно кореспондира с искането на бизнеса за по-мащабни събития и повече нощувки. Двата дни позволяват на организаторите да разделят активностите смислово като съчетаят кулинарните състезания за любители с демонстрации и дегустации, семейни активности и детски работилници и концерти.

* 1. **Винен фестивал Urban Wine Fest Русе, 2-3 октомври 2026 г.**

Събитието е ключово и цели да се превърне в една добра инициатива и устойчива традиция. Първото издание провери интереса и нуждата от такъв тип събития, а второто вече надгражда имиджа на Русе като модерен винен център. Фестивалът подкрепя малките винени производители, които получават директна обратна връзка от потребителите. То е не просто дегустация, а образователно събитие, което учи публиката да разпознава качественото вино, типичните сортове за Дунавския регион и правилното съчетаване на виното с храната. Виненият турист е „висок клас“ посетител – той се интересува от качество, история и преживявания. Второто издание сигнализира на ****туроператорите, че в Русе има качествено събитие, което може да бъде включено в организирани турове.

* 1. **Конкурс „Като шеф готвачите“.**

Състезанието е една от малкото платформи, където ученици от Професионалната гимназия по туризъм и млади таланти работят рамо до рамо с утвърдени шеф-готвачи. За ресторантьорите това е проучване на бъдещите кадри, а те от своя страна получават мотивация и самочувствие, за да продължат да се развиват в сектора.

* 1. **Сцена за млади таланти „Хвърли си шапката“ – инициатива през летния сезон.**

Това е формат за „улично изкуство“, който превръща публичното пространство в динамична сцена. Вместо просто да преминават през центъра, хората ще спрат да слушат и наблюдават, което ги задържа по-дълго в района на търговските обекти. Импровизираните изпълнения имат директен икономически ефект върху обектите в непосредствена близост, като повишават консумацията и пренасочват човекопотока. Освен това, учениците от Националното училище по изкуствата „Проф. Веселин Стоянов“ и други школи получават възможност да трупат опит. Това позволява на младите артисти да усетят директната оценка на публиката, което е силен стимул за професионалното им развитие.

* 1. **Фестивал „Русе - Коледна звезда на Дунав“, декември 2026 г.**

Второто издание на фестивала е ключов инструмент за превръщане на града в зимна туристическа дестинация. Туристите планират пътуванията си, както за разходка, така и за събития, когато са запознати с програмата. Продължителността на събитието помага на хотелиерите и ресторантьорите да изготвят специални предложения. Чрез стимулиране на бизнеса и гражданите да украсяват фасадите си (с награден фонд), фестивалът излиза извън рамките на площада и така целият град се превръща в туристическа атракция.

* 1. **Джаз фест Русе.**

Джаз фест Русе се завръща в Програма Туризъм, от която е бил част преди години. Програмата ще подпомогне събитието с реклама и популяризиране, тъй като средствата за самото му провеждане са осигурени.

* 1. **Други събития, свързани с презентиране на местния продукт-състезания, фестивали, конкурси, изложби, демонстрации и др.**

Подкрепата на събития, които акцентират върху местния продукт, е най-прекият път за превръщането на Русе в дестинация с характер. Когато Програмата за туризъм инвестира в кулинарни демонстрации и изложби, тя всъщност инвестира в „душата на града“. Глобалният турист търси автентичност и преживявания. Подкрепата на събитие, свързано с местния продукт води до това парите да остават в местната общност и повишава местното самочувствие. ****Събитията са чудесен инструмент за запълване на „слабите“ периоди. Град, който вярва в себе си, е много по-гостоприемен и привлекателен за инвестиции.

* 1. **Други участия на Община Русе в работни срещи, конференции и други инициативи с представители на туристическия бранш, национално и местно управление, и други свързани с тях организации.**

Участието на Община Русе в работни срещи и конференции е най-мощният инструмент за лобиране и синхронизиране между местната власт и бизнеса. В туризма никой не успява сам – дестинацията е сбор от усилията на общината и бизнеса. Участието в такъв тип срещи дава възможност за директен обмен на добри практики, опит, по-добра свързаност с туроператорите и държавните институции, включване на града в национални рекламни кампании, както и привличане на инвеститори.

**Планирани разходи по р. I – 300 000 лв. / 153 388 €**

**II. РЕКЛАМА НА ТУРИСТИЧЕСКИЯ ПРОДУКТ И УЧАСТИЕ В ТУРИСТИЧЕСКИ БОРСИ, ИЗЛОЖЕНИЯ И ДР.**

**Планирана обща сума по раздел II – 70 000 лв. / 35 790 €**

**2.1.** **Международна туристическа борса *„Ваканция и СПА ЕКСПО”,* София 12-**

**14.02.2026 г.**

Участието на Община Русе е от ключово стратегическо значение за привличането на туристи и подкрепата на местния бизнес, тъй като това е най-големият туристически форум в България, който служи за мащабна сцена за представянето на региона пред професионалната общност и крайните клиенти.

* 1. **Международно туристическо изложение *„Културен туризъм”*, гр. В. Търново.**

С участието на Община Русе в изложението се акцентира върху богатото историческо и архитектурно наследство. Велико Търново е неофициалната столица на културния туризъм в България. Участието в изложението нарежда града сред водещите дестинации за исторически фестивален туризъм, привлича вниманието на специализирани туроператори, които изготвят тематични маршрути.

* 1. **Участие в международни и национални туристически изложения, форуми и конференции. Участие в Международна туристическа борса IFT Sajam Turizma Белград, Сърбия 19-22.02.2026 г. и Международна конференция за корабоплаване и туризъм по р. Дунав в гр. Букурещ.**

Участието в специализирани международни форуми цели да „позиционира“ града на международната карта, като популяризира туристическите дадености и събития. Изложението в Белград – „Sajam Turizma“ е изключителен важен пазар за Русе, поради географската близост и сходния манталитет. Дунавската конференция е от типа форуми, които не са насочени към крайни клиенти, а за обсъждане на инфраструктура и логистика. Това е мястото, където се срещат собствениците на големите круизни кораби. Участието на Община Русе е от изключително голямо значение, за да се гарантира, че градът остава ключова спирка в техните разписания.

* 1. **Реклама на Община Русе, участие в рекламни каталози, пътеводители, списания, брошури, интернет** **и социални мрежи чрез рекламни статии,** **рекламни карета, клипове**, **филми и друг вид рекламни кампании; информационни и експедиентски турове.**

Рекламата е от ключово значение и за това тази година по предложение на Консултативния съвет увеличаваме сумата с 10 000 лв. (5100 €).

Печатната и дигитална реклама са двата стълба, които гарантират, че Русе не само присъства на туристическата карта, но и активно привлича вниманието на правилната аудитория. Дигиталната реклама създава първоначалният интерес, а печатната насочва туриста на място. Чрез социалните мрежи Община Русе може да достигне до потребители от други държави като Румъния.

Предвидени типове реклама – участие в рекламни статии и списания, туристически клипове, разработване на маршрути за туризъм и тяхното популяризиране.

* 1. **Отпечатване на рекламни материали.**

Печатната реклама е достъпна за всички възрастови групи и не зависи от наличието на интернет. Печатните издания са визитната картичка на града и остават „в ръцете“ на туроператорите и туристите дълго след посещението.

Предвидено е отпечатването на карта-пътеводител „Маркирани маршрути за пешеходен и велотуризъм в Русенското поломие“, както и брошура за еко пътеката „Аз и ти с грижа за природата“.

* 1. **Безплатни туристически градски обиколки с професионални лицензирани екскурзоводи, предназначени за русенци, гости на града по време на събития и официални лица.**

Това е един от най-успешните инструменти за превръщане на „случайния посетител“ в „лоялен фен“ на града. Те не са просто разходка, а стратегическа инвестиция в имиджа на Русе. Безплатният формат привлича хора, стимулира местната екскурзоводска общност и е подкрепа за местната общност. Тези обиколки са свързани с организацията на общинските събития, както и с посещение на специални гости и делегации. Един добър екскурзовод не просто рецитира факти, а разказва истории. Тази емоционална връзка е това, което кара туристите да споделят позитивни отзиви в платформи като: TripAdvisor и Google Maps, повишавайки рейтинга на дестинацията. Община Русе подкрепя с реклама и обиколките на Ruse Summer Free Tour, които се провеждат един път в седмицата в определен час и на английски език.

* 1. **Поддръжка на туристически портал -** [**www.visitruse.bg**](http://www.visitruse.bg)

Сайтът е „дигиталното лице“ на Русе пред света. В съвременният туризъм, ако една дестинация няма силно онлайн присъствие, тя практически не съществува за глобалния пътешественик. Ето защо поддържането и развиването на този портал е от критично значение за бизнеса и имиджа на града. Туристическият портал е надежден и официален източник, в който туриста намира всичко на едно място.

* 1. **Поставяне на информационни табели по протежение на екопътека „Аз и ти с грижа за природата“ в лесопарк Липник.**

Поставянето на информационни табели помага за превръщането на природата в организирана туристическа дестинация. Това не е просто декорация, а инфраструктура, която гарантира сигурност, образование и добър имидж на Общината.

* 1. **Развитие на екотуризма в Община Русе.**


Програмата Туризъм акцентира върху развитието на екотуризма в регион Русе. Икономически ползи от развитието му – насочват се средства към села като Иваново, Червен, Кошов и Табачка, подкрепя се малкия семеен бизнес, създават се предпоставки за нови работни позиции и се реализира местната продукция на малките производители. Екотуризмът насърчава поддържането на еко пътеките и защитата на редките видове. По предложение на туристическо дружество „Приста“ ще се подпомогне изграждането на еко маршрут в лесопарк „Липник“ – „Пътека на дърветата Гиганти“.

* 1. **Членски внос ОУДТР.**

**Планирани разходи по р. II -** **70 000 лв. / 35 790 €**

**СУМА ЗА ИЗПЪЛНЕНИЕ НА ПРОГРАМА 2026 г. :**

**382 090 лв./195 360 €**

****

**ФИНАНСОВО ОСИГУРЯВАНЕ НА ПРОГРАМАТА ЗА РАЗВИТИЕ НА ТУРИЗМА В ОБЩИНА РУСЕ ПРЕЗ 2026 г.**

**1. Приходна част на програмата за развитие на туризма в община Русе за** **2026 г.**

Средствата за развитие на туризма и реализирането на посочените дейности, съгл. чл. 60, ал.1, от Закона за туризма се набират оттуристическия данък, определен по реда на Закона за местните данъци и такси;

**2. Разходна част на програмата за развитие на туризма в община Русе за** **2026 г.**

Съгласно чл. 61, т. от ЗМДТ приходите от туризъм се изразходват по приета от Общински съвет - Русе годишна Програма за развитие на туризма, единствено за дейности по чл.11, ал.2 от Закона за туризма.

*Приложение 1-1 към Отчет на Програма за развитие на туризма в Община Русе през 2025 г.*

|  |  |  |  |  |  |  |
| --- | --- | --- | --- | --- | --- | --- |
| **ОТЧЕТ НА ПРОГРАМА ЗА РАЗВИТИЕ НА ТУРИЗМА В ОБЩИНА РУСЕ ПРЕЗ 2025 Г.** | | | | | | |
| **№** | **Мероприятие, задача, дейност и др.** | **Планирани средства** | **Разход** | **Остатък** | **Забележка** | |
| **1** | **2** | **3** | **4** | **5** | **6** | |
| **I. ОРГАНИЗИРАНЕ НА СЪБИТИЯ НА ОБЩИНА РУСЕ С НАЦИОНАЛНО И МЕСТНО ЗНАЧЕНИЕ** | | | | | | |
| **1.** | Изграждане и развиване на туристически продукт, организация, съорганизация и логистична подкрепа на други събития, организирани, съфинансирани и съорганизирани от Община Русе  *(неизчерпателно изброени)*  1.1.Двадесето Туристическо изложение „Уикенд туризъм“ и седемнадесети фестивал на туристическите забавления и анимации, 15-17 май 2025 г.  1.2.Русенски карнавал.  1.3.Празник на тортата Гараш, 13.09.2025 г.  1.4.Винен фестивал Urban Wine Fest Русе, 26-27.09.2025 г.  1.5.Конкурс „Като шеф готвачите“.  1.6.Сцена за млади таланти „Хвърли си шапката“ – инициатива през летния сезон.  1.7.Фестивал „Русе – Коледната звезда на Дунав“.  1.8.Ден на река Дунав.  1.9.Други събития, свързани с презентиране на местния продукт - състезания, конкурси, изложби, демонстрации и др.  1.10.Други участия на Община Русе в работни срещи, конференции и други инициативи с представители на туристическия бранш, национално и местно управление и други свързани с тях организации. | **180 000,00** | **179 576,40**  39 280,00  (+ 20 000 лв. МТ)  78 366,40  20 080,00  2 015,00  39 335,00  500,00 | **423,60** | Дейности в съответствие с нуждите на бизнеса за развитие и промотиране на Русе и региона като център за културен, винен и кулинарен туризъм.  Бяха проведени Туристическо изложение „Уикенд туризъм“ и Фестивал на туристическите забавления и анимации, Биг Бенд парад, детско кулинарно състезание „Като шеф готвачите“ с български, румънски и молдовски участници.  „Празник на Торта Гараш" през септември, се превърна в двудневен празник на шоколадовия сладкиш, организиран с помощта на представители на сладкарския бизнес в Русе.  Русе за пръв път се включи във фестивала на българското вино Urban Wine Fest Ruse, като част от инициативата на БАВП - Международен ден на мавруда и българските сортове.  В периода 28.11.2025 г. – 02.01.2026 г. за пръв път в Русе се проведе фестивалът „Русе – Коледната звезда на Дунав“.  Проведен конкурс за изработка на лого за Празника на торта Гараш. | |
|  | **Обща сума по раздел I** | **180 000,00** | **179 576,40** | **423,60** |  | |
| **II. РЕКЛАМА НА ТУРИСТИЧЕСКИЯ ПРОДУКТ И УЧАСТИЕ В ТУРИСТИЧЕСКИ БОРСИ, ИЗЛОЖЕНИЯ И ДР.** | | | | | | |
| **2.** | Планирана сума по раздел II (реклама):  2.1.Международна туристическа борса *„Ваканция и СПА ЕКСПО”,* София 09-11.03.2025 г.  2.2.Международно туристическо изложение *„Културен туризъм”*, гр. В. Търново*,* 08-10 октомври 2025 г.  2.3.Участие в международни и национални туристически изложения, форуми и конференции. Участие в Международна конференция за корабоплаване и туризъм по р. Дунав.  2.4.Реклама на Община Русе, участие в рекламни каталози, пътеводители, списания, брошури, интернет и социални мрежи чрез рекламни статии, рекламни карета, клипове, филми и друг вид рекламни кампании; информационни и експедиентски турове.  2.5.Отпечатване на рекламни материали.  2.6.Туристически градски обиколки с професионални лицензирани екскурзоводи, предназначени за русенци, гости на града по време на събития и официални лица.  2.7.Поддръжка на новия туристически портал, <https://visitruse.bg/>  2.8.Поставяне на информационни табели по протежение на екопътеката „Аз и ти с грижа за природата“ в лесопарк „Липник“. | 60 000,00 | 54 607,64  4 069,44  2 674,00  520,00  28 291,08  10 353.60  2 490,00  6 209,52 | 5 392,36 | | Участие със самостоятелен щанд в рамките на 41-то Международно туристическо изложение „Ваканция и Спа“, гр. София, и Туристическо изложение “Културен туризъм” за презентиране на културно-туристическите забележителности и възможности за туризъм.  Участие в Национален съвет по туризъм в гр. София и в първата конференция „Развитие на луксозния туризъм в България“ в София.  Рекламна кампания на специализиран сайт за новини в областта на туризма Faiton.bg, с ежемесечни авторски материали. Публикации и реклами във Фейсбук страницата на „Празник на торта Гараш“, фестивал „Русе – Коледната звезда на Дунав“, с цел популяризиране на събитието и събиране на едно място на всички коледни инициативи в периода ноември – декември.  Община Русе се включи като контролна точка в кампанията за масово изминаване на вело маршрута Дунав ултра от Видин до Дуранкулак.  Отпечатване на рекламни флаери, брошури, дипляни, винили, баджове, трансперанти и грамоти за събития.  Участие в списание „Дестинация България“, пътна карта атлас „Домино“, както и в инициативата на БГ Туризъм – „Пощенска картичка от…“.  Осъществени са над 35 бр. безплатни туристически обиколки на централната градска част от лицензирани екскурзоводи за презентиране на културно-историческите обекти за русенци и гости града по време на събития и посещения на официални лица.  Напълно функционира туристическия портал на Община Русе. |
|  | **Обща сума по раздел II** | **60 000,00** | **54 607,64** | **5 392,36** | |  |
| **III. ТУРИСТИЧЕСКИ ИНФОРМАЦИОНЕН ЦЕНТЪР, ИНФОРМАЦИОННО ОБСЛУЖВАНЕ НА ТУРИСТИТЕ И РЕКЛАМНИ МАТЕРИАЛИ** | | | | | | |
| **3.** | 3.1.Изграждане на туристическа инфраструктура и елементи на градската среда | 80 000,00 | 79 770,96 | 229,04 | | Изпълнение на задание по Обществена поръчка за изработка и монтаж на 4 бр преместваеми обекти ( павилиони с индивидуален дизайн ), предназначени за обществено обслужване в зона „К“ . |
|  | **Обща сума по раздел III** | **80 000,00** | **79 770,96** | **229,04** | |  |
|  |  |  |  |  | |  |
|  | **Сума за изпълнение на Програма 2025 г.:** | **331 854 лв.** |  |  | |  |
|  | **РАЗХОД ЗА 2025 г.** | **313 955 лв.** |  |  | |  |
|  | **Преходен остатък от 2024 г. за 2025 г.** | **112 594 лв.** |  |  | |  |
|  | **Приход от „туристически данък“ през 2025 г.** | **313 451 лв.** |  |  | |  |

**ВСИЧКО РАЗХОД ЗА 2025 г. : 313 955,07 лв.**

Преходен остатък от 2024 г. за 2025 г.: 112 594 лв.

Приход от туристически данък през 2025 г.: 313 451 лв.

Преходен остатък от 2025 г. за 2026 г.: 112 090 лв.

*Приложение 2-1 към Програма за развитие на туризма в Община Русе през 2026 г.*

|  |  |  |  |  |  |  |
| --- | --- | --- | --- | --- | --- | --- |
| **ПРОГРАМА ЗА РАЗВИТИЕ НА ТУРИЗМА В ОБЩИНА РУСЕ ПРЕЗ 2026 Г.** | | | | | | |
| **№** | **Мероприятие, задача, дейност и др.** | **Отговорна структура** | **Срок**  **за изпълнение** | | **ПЛАН, лв./€** | **Забележка** |
| **1** | **2** | **3** | **4** | | **5** | **6** |
| **I. ОРГАНИЗИРАНЕ НА СЪБИТИЯ НА ОБЩИНА РУСЕ С НАЦИОНАЛНО И МЕСТНО ЗНАЧЕНИЕ** | | | | | | |
| **1.** | Изграждане и развиване на туристически продукт, организация, съорганизация и логистична подкрепа на други събития, организирани, съфинансирани и съорганизирани от Община Русе  (неизчерпателно изброени)  1.1.Двадесет и първо Туристическо изложение „Уикенд туризъм“ и осемнадесети Фестивал на туристическите забавления и анимации 14-16 май 2026 г.  1.2.Ден на река Дунав: Парад на Дунав – два флага, една река 27.06.2026 г.  1.3.Празник на торта Гараш, 19-20 септември 2026 г.  1.4.Винен фестивал Urban Wine Fest Русе, 02-03 октомври 2026 г.  1.5.Конкурс „Като шеф готвачите“.  1.6.Сцена за млади таланти „Хвърли си шапката“ – инициатива през летния сезон.  1.7.Фестивал „Русе- Коледна звезда на Дунав“, м. декември 2026 г.  1.8.Джаз фест Русе.  1.9.Други събития, свързани с презентиране на местния продукт-състезания, джаз фестивали, конкурси, изложби, демонстрации и др.  1.10.Други участия на Община Русе в работни срещи, конференции и други инициативи с представители на туристическия бранш, национално и местно управление и други свързани с тях организации. | ОП „Русе арт" | | Текущ | 300 000 лв  153 388 € | Дейности в съответствие с нуждите на бизнеса за развитие и промотиране на Русе и региона като център за културен, винен и кулинарен туризъм. Съвместно между общинска администрация и професионални сдружения като „Клуб на професионалните готвачи“, Съюз на хотелиерите и ресторантьорите – Русе, БАВП ( Българската  Асоциация на Винените Професионалисти ), туристическия бизнес, културните институти, музеите, професионалната гимназия по туризъм и Дунавската задруга на художествените занаяти. |
|  | **Обща сума по раздел I** |  | |  | **300 000 лв**  **153 388 €** |  |
| **II. РЕКЛАМА НА ТУРИСТИЧЕСКИЯ ПРОДУКТ И УЧАСТИЕ В ТУРИСТИЧЕСКИ БОРСИ, ИЗЛОЖЕНИЯ И ДР.** | | | | | | |
| **2.** | 2.1.Международна туристическа борса *„Ваканция и СПА ЕКСПО”,* София 12-14.02.2026 г.  2.2.Международно туристическо изложение *„Културен туризъм”*, гр. В. Търново.  2.3.Участие в международни и национални туристически изложения, форуми и конференции. Участие в Международна туристическа борса IFT Sajam Turizma Белград, Сърбия 19-22.02.2026 г. и Международна конференция за корабоплаване и туризъм по р. Дунав в гр. Букурещ.  2.4.Реклама на Община Русе, участие в рекламни каталози, пътеводители, списания, брошури, интернет и социални мрежи чрез рекламни статии, рекламни карета, клипове, филми и друг вид рекламни кампании; информационни и експедиентски турове.  2.5.Oтпечатване на рекламни материали.  2.6.Туристически градски обиколки с професионални лицензирани екскурзоводи, предназначени за русенци, гости на града по време на събития и официални лица.  2.7.Поддръжка на туристически портал [www.visitruse.bg](http://www.visitruse.bg)  2.8.Поставяне на информационни табели по протежение на екопътеката „Аз и ти с грижа за природата“ в лесопарк „Липник“.  2.9.Развитие на екотуризма в Община Русе.  2.10.Членски внос ОУДТР. | ОП „Русе арт” | | Текущ | 70 000 лв  35 790 € | Участие на самостоятелен щанд, презентиране на културно-туристически забележителности, възможности за туризъм.  Участие на самостоятелен щанд, презентиране на културно-туристически забележителности.  Участие на международни изложения и конференции и презентиране на културно-туристически забележителности и възможности за туризъм.  Публикации и реклама в туристически издания; online публикации в социални мрежи, други рекламни кампании, турове, филми, статии и др.  Отпечатване на рекламни флаери, дипляни, винили, баджове, трансперанти и грамоти за събития.  Поддръжка на туристическия портал.  Поставяне и поддръжка на информационни табели с цел развитие на екотуризъм в района. |
|  | **Обща сума по раздел II** |  | |  | **70 000 лв**  **35 790 €** |  |
|  |  |  | |  |  |  |
|  | **Планирана сума за изпълнение на Програма 2026 г.:** | **382 090 лв**  **195 360 €** | |  |  |  |
|  | **Преходен остатък от 2025 г.** | **112 090 лв**  **57 310 €** | |  |  |  |
|  | **Очакван приход от туристически данък през 2026 г.** | **270 000 лв**  **138 049 €** | |  |  |  |
|  | **Некласифицирани разходи по план 2026 г. (РЕЗЕРВ)** | **12 090 лв**  **6 181 €** | |  |  |  |