**ДО**

**ОБЩИНСКИ СЪВЕТ**

**РУСЕ**

**ПРЕДЛОЖЕНИЕ**

**ОТ ПЕНЧО МИЛКОВ**

**КМЕТ НА ОБЩИНА РУСЕ**

**ОТНОСНО**: Приемане на мониторингов доклад за изпълнение на дейностите по Програмата за осигуряване на достъпна архитектурна среда на гражданите, на територията на община Русе (2024-2027), приета с Решение №326, по Протокол №11/18.07.2024 г. на Общински съвет-Русе през 2025 г..

**УВАЖАЕМИ ОБЩИНСКИ СЪВЕТНИЦИ,**

Съгласно чл. 63, т. 1 от Закона за хората с увреждания, местните органи осигуряват в рамките на предоставената им компетентност: изграждането и поддържането на елементите на достъпната среда в урбанизираната територия и на достъпната среда в сградите и съоръженията по [чл. 53, ал. 2, т. 1](https://web.apis.bg/p.php?code=42566&base=NARH&topar=art53) и [2](https://web.apis.bg/p.php?code=42566&base=NARH&topar=art53) – общинска собственост, и ежегодно разработват програми, одобрени от съответните общински съвети, с необходимите за това мерки, финансови средства и срокове за изпълнение.

С Решение №326, прието с Протокол №11/18.07.2024 г. на Общински съвет-Русе е одобрена Програма за осигуряване на достъпна архитектурна среда на гражданите, на територията на община Русе (2024-2027).

Целта на мониторинговият доклад е да представи резултатите от изпълнените мерки, насочени къмосигуряване на равни възможности на гражданите за свободно придвижване, с цел гарантиране правото им на активно участие в социалния живот и недопускане на дискриминационни елементи и/или особено отношение.

Мерките и дейностите за изпълнение на Програмата обхващат всички основни сфери: здравеопазване, образование, спорт, транспорт, жилищна политика, социални и културни дейности и услуги.

Мониторинговият доклад е изготвен на база предоставена информация от всички държавни, общински и неправителствени организации на местно ниво, имащи ангажимент по изпълнение на Програмата за осигуряване на достъпна архитектурна среда.

Предвид гореизложеното и на основание чл. 63, ал. 1 от Правилника за организацията и дейността на Общински съвет, предлагам Общински съвет Русе, да вземе следното

**РЕШЕНИЕ:**

На основание чл. 21, ал. 2, във връзка с чл. 21, ал. 1, т. 23 от Закона за местното самоуправление и местната администрация, във връзка с чл. 63, т. 1 от Закона за хората с увреждания и раздел VI на Програма за осигуряване на достъпна архитектурна среда на гражданите, на територията на община Русе (2024-2027), Общински съвет Русе

**Р Е Ш И:**

Приема мониторингов доклад за изпълнение на дейностите по Програмата за осигуряване на достъпна архитектурна среда на гражданите, на територията на община Русе (2024-2027), приета с Решение №326, прието с Протокол № 11/18.07.2024 г. на Общински съвет-Русе през 2025 г.

**Приложение:** Мониторингов доклад за изпълнение на дейностите по Програмата за осигуряване на достъпна архитектурна среда на гражданите, на територията на община Русе (2024-2027), приета с Решение №326, прието с Протокол № 11/18.07.2024 г. на Общински съвет-Русе през 2025 г.

**ВНОСИТЕЛ:**

**ПЕНЧО МИЛКОВ**

*Кмет на Община Русе*



**ОБЩИНА РУСЕ**

**МОНИТОРИНГОВ ДОКЛАД ОТНОСНО ПРЕДПРИЕТИ МЕРКИ ЗА ИЗПЪЛНЕНИЕ НА ПРОГРАМАТА ЗА ОСИГУРЯВАНЕ НА ДОСТЪПНА АРХИТЕКТУРНА СРЕДА НА ГРАЖДАНИТЕ НА ТЕРИТОРИЯТА НА ОБЩИНА РУСЕ (2024-2027), РЕШЕНИЕ №326, ПРИЕТО С ПРОТОКОЛ № 11/18.07.2024Г.**

**Отчетен период: от 01.01.2025 г. до 31.12.2025 г.**

**I. ВЪВЕДЕНИЕ:**

Изграждането и поддържането на съвременна достъпна архитектурна среда е сред основните приоритети на националната политика на Република България. В този контекст Община Русе последователно и целенасочено прилага мерки за защита правата на хората с увреждания, като планира и реализира дейности, насочени към осигуряване на равен и недискриминационен достъп до публични услуги и пълноценно участие в обществения живот.

В изпълнение на чл. 53, ал. 2, т. 2 от Закона за хората с увреждания и чл. 5 от Наредба №РД-02-20-2/26.01.2021 г., Община Русе разработи **„Програма за осигуряване на достъпна архитектурна среда на гражданите на територията на община Русе (2024–2027)“,** приета с Решение №326 по Протокол №11/18.07.2024 г. на Общински съвет – Русе.

Настоящият мониторингов доклад представя резултатите от изпълнението на заложените в Програмата мерки, насочени към гарантиране на равни възможности за свободно придвижване и активно участие в социалния, икономическия и културния живот на общината, без наличие на дискриминационни елементи или особено третиране. Реализираните дейности са в съответствие с действащата нормативна уредба и обхващат основните обществени сфери, включително здравеопазване, образование, спорт, транспорт, пътна инфраструктура, жилищен фонд, социални и културни услуги.

Докладът е изготвен въз основа на предоставена информация от държавни, общински и неправителствени организации, ангажирани с изпълнението на Програмата, както следва:

1. РЗИ-Русе;
2. Лечебни заведения на територията на Община Русе: ДК 1; МЦ1; ЦПЗ-Русе ЕООД; КОЦ-Русе ЕООД; СБАЛПФЗ „Д-р Граматиков“- Русе; УМБАЛ „Канев“ АД - Русе; Център по Дентална медицина - Русе;
3. РУО-Русе;
4. РДСП-Русе;
5. Общински предприятия;
6. Доставчици на социални услуги в Община Русе;
7. Общински образователни, културни, социални, транспортни и др. услуги.

**II. ИЗПЪЛНЕНИЕ:**

1. **Направление „Здравеопазване“, с ангажирани институции: РЗИ-Русе, oбщински лечебни заведения и медицински центрове, общински детски ясли и детска млечна кухня.**

Осигуряването на достъпна среда в лечебните заведения е от ключово значение за гарантиране на равен достъп до здравни услуги за всички лица, включително тези с увреждания и с ограничена мобилност. Във всички е изградена достъпна среда.

**Специализирана болница за активно лечение за пневмофтизиатрични заболявания д-р Димитър Граматиков – Русе ЕООД** са изградени следните съоръжения:

* рампа за инвалиди на входа на Диагностично-Консултативния Блок;
* рампа за инвалиди на входа на клинична лаборатория;
* асансьор за улеснен достъп до стационара с възможност за ползване от пациенти със затруднено придвижване;
* помещение за тоалет на хора с увреждания;
* специално инструктиран персонал за съдействие на пациенти в неравностойно положение, по отношение на придвижване, преобличане, хранене и др.

**Диагностично-консултативен център 1-Русе ЕООД**

Осигурени са всички условия за достъпна архитектурна среда. В асансьора има изграден надпис по Брайл.

**Център по дентална медицина 1 - Русе ЕООД**

Поддържа се в добро състояние инвалидна рампа, стъпалата на главния вход са изцяло подновени и достъпни, премахнат е 7-сантиметров праг, възпрепятстващ нормалното придвижване на детски и инвалидни колички през главния вход. Тоалетните помещения на 5-те етажа са изцяло ремонтирани, с монтирани мивки за лица със специални нужди.

**Комплексен онкологичен център - Русе ЕООД**

Осигурен е достъп на гражданите с увреждания посредством съществуваща рампа в ляво от централния вход на сградата.

**Университетска болница за активно лечение (УМБАЛ) „Канев“ Русе АД**

На територията на лечебното заведение са монтирани съоръжения за осигуряване на достъпна архитектурна среда към всички болнични звена.

**Регионална здравна инспекция (РЗИ) – Русе**

РЗИ не е бенефициент и получател на финансиране на средства по Програма за осигуряване на достъпна архитектурна среда на гражданите на територията на община Русе (2024-2027 г. ), приета с Решение № 326, Протокол № 11/18.07.2024 г. на Общински съвет-Русе.

**Детски ясли – Община Русе**

На 07.06.2024 г. стартира основен ремонт (вкл. осигуряване на достъпност) в сградата на Детска ясла №5, на обща стойност 420 000 лв. с ДДС. Ремонтните дейности приключиха в края на 2025 г. През 2025 г. бяха изготвени инвестиционни проекти за основен ремонт на Детска ясла №12 и Детска ясла №16.

1. **Направление „Спорт“. Общински спортни обекти, с ангажирани ОП „Спортни имоти“**

**Общинско предприятие „Спортни имоти“**, **направление „Спорт“**

По Програмата за осигуряване на достъпна архитектурна среда на граждани на Община Русе, Общинско предприятие „Спортни имоти“ предстои да изгради съоръжения за достъпна архитектурна среда на гражданите с увреждания в Спортен комплекс „Ялта“, в Спортен комплекс „Локомотив“ – Русе и в плувен басейн към СУ „Майор Атанас Узунов“ на ул. „Димитър Баларев“ №1. Времевият период за изграждането на инфраструктурата е 2025-2027 г. с прогнозна стойност 27 000 лева от бюджета на предприятието.

**3. Направление „Образование, обучение и заетост“ - Образователни услуги - детски градини и общински училища; обучение и заетост - достъп до Дирекция „Бюро по труда“, с ангажирани институции РУО-Русе, Община Русе:**

**Община Русе, отдел „Образование“, дирекция „Образование и култура“**:

През 2025 г. в детските градини на територията на Община Русе е изградена достъпна архитектурна среда, както следва:

В ДГ „Радост“ – Русе са изградени асансьор и рампа за лица с увреждания. Средствата за осигуряване на достъпна архитектурна среда в ДГ „Радост“ – Русе са осигурени от бюджета на Община Русе и по национална програма на МОН на обща стойност 42 000 лв.

В ДГ „Слънце“ се създават условия за качествена образователна среда чрез извършване на СМР – внедряване на мерки за енергийна ефективност, изграждане на достъпна архитектурна среда със средства от Националния план за възстановяване и устойчивост на Република България в размер на 1 251 628 лв.

За подобряване на архитектурната среда за достъп на деца с увреждания в общински училища, по данни на РУО и отдел „Образование“, община Русе е извършено следното:

През 2025 година в ОУ „Васил Априлов“ – Русе е изграден външен асансьор за осигуряване на достъпна архитектурна среда със средства от общински бюджет на стойност 148 120 лв.

През 2025 година в СУ „Възраждане“ – Русе е изграден външен асансьор за осигуряване на достъпна архитектурна среда със средства по Проект „Красива България“ на МТСП в размер на 77 990 лв. и дофинансиране със средства от Община Русе в размер на 37 979 лв.

През 2025 година в ПГДВА „Йосиф Вондрак“ – Русе е изграден санитарен възел за лица с увреждания със средства по Национална програма „Осигуряване на съвременна сигурна и достъпна образователна среда“ и от бюджета на училището в размер на 38 310 лв.

**Проекти на Община Русе в направление образование**

Създаване на условия за качествена образователна среда чрез извършване на строително-ремонтни дейности, внедряване на мерки за енергийна ефективност, изграждане на достъпна среда и обособяване на STEM пространства в ОУ Отец Паисий - гр. Русе.

Община Русе кандидатства с проектно предложение, което е одобрено по процедура „Модернизация на образователна среда” към Националния план за възстановяване и устойчивост за ОУ „Отец Паисий“ – Русе. Предвижда се цялостен нов облик на учебното заведение чрез внедряване на мерки за енергийна ефективност, осигуряване на достъпна среда и изграждане на STEM кабинети. Стойността на проекта е 2 770 903 лв.

Създаване на условия за качествена образователна среда чрез извършване на строително-ремонтни дейности, внедряване на мерки за енергийна ефективност, изграждане на достъпна среда и обособяване на STEM пространства в ДГ „Слънце" - гр. Русе. Община Русе кандидатства с проектно предложение, което е одобрено по процедура „Модернизация на образователна среда” към Националния план за възстановяване и устойчивост за ДГ „Слънце“. Предвижда се цялостен нов облик на детското заведение чрез внедряване на мерки за енергийна ефективност, осигуряване на достъпна среда и изграждане на STEM кабинети. Стойността на проекта е 1 251 628 лв.

Осигуряване на условия за качествена образователна среда чрез извършване на строително-ремонтни дейности, внедряване на мерки за енергийна ефективност, изграждане на достъпна среда в ЦПЛР - Общежитие за средношколци, гр. Русе. Община Русе кандидатства и спечели проект по Плана за възстановяване и устойчивост за основен ремонт и прилагане на мерки за енергийна ефективност за общежития в системата на училищното образование. Предвижда се извършване на основен ремонт, в това число и прилагане на мерки за енергийна ефективност и осигуряване на достъпна архитектурна среда.

Осигуряване на условия за качествена образователна среда чрез извършване на строително-ремонтни дейности, внедряване на мерки за енергийна ефективност, изграждане на достъпна среда в общежитие на ПГСС „Ангел Кънчев“ - Образцов Чифлик. Община Русе кандидатства и спечели проект по Плана за възстановяване и устойчивост за основен ремонт и прилагане на мерки за енергийна ефективност за общежития в системата на училищното образование. Предвижда се извършване на основен ремонт, в това число и прилагане на мерки за енергийна ефективност и осигуряване на достъпна архитектурна среда. Стойността на проекта е 2 394 130 лв.

**Регионално управление на образованието (РУО) - Русе**:

През учебната 2024-2025 г. за изпълнение на дейности и финансиране по модул 3 „Създаване на достъпна архитектурна среда“ от Национална програма „Осигуряване на съвременна, сигурна и достъпна образователна среда“, приета с решение № 295/24.04.2024 г. на Министерския съвет, са одобрени следните образователни институции от Община Русе:

* СУ „Възраждане“ – Русе – изпълнение на II. Дейност – адаптиране и изграждане на санитарни възли;
* ЦСОП – Русе – изпълнение на V. Дейност – доставка и монтаж на платформени съоръжение или робот.

През учебната 2025-2026 г. за изпълнение на дейности и финансиране по модул 3 „Създаване на достъпна архитектурна среда“ от Националната програма „Осигуряване на съвременна, сигурна и достъпна образователна среда“, приета с решение № 294/09.05.2025 г.“ на МС, е одобрена ПГДВА „Йосиф Вондрак“ – Русе за изпълнение на II. – адаптиране и изграждане на санитарни възли.

В резултат на изпълнението на дейностите по Национална програма „Осигуряване на съвременна, сигурна и достъпна образователна среда“, се реализираха конкретни мерки за подобряване на архитектурната достъпност и обхванатите образователни институции на териториите на Община Русе. Изградени и адаптирани са санитарни възли. Осигурени са платформени съоръжения. Създадени са устойчиви условия за равен достъп до образователната среда за деца, ученици и граждани със специални потребности, като дейностите са в съответствие с целите и приоритетите на общинската програма за осигуряване на достъпна, архитектурна среда (2024-2027 г.) и подпомагат устойчивото прилагане на политиките за приобщаващо образование на територията на Община Русе.

1. **Направление „Социални услуги и дейности“, с ангажирани институции: Община Русе и доставчици на социални услуги:**

**Регионална дирекция за социално подпомагане (РДСП) - Русе**

Достъпът на граждани до служебните помещения е осигурен с рампа и асансьор. Дирекция „Социално подпомагане“ (ДСП)-Русе има обособени осем центъра за административно обслужване (ЦАО) в различни части на гр. Русе. Във всички ЦАО на ДСП – Русе има подходящи условия за изчакване, обслужване и достъп до служебните помещения.

През 2025 г., с цел осигуряване на достъп до приемната на ДСП-Русе, на адрес: гр. Русе, ул. Даме Груев № 2, ет.1, беше приключена процедура по реда на Закона за обществените поръчки с предмет: „Закупуване на оборудване за преодоляване на пречки от физическата среда-устройства за изкачване на стълби“ в териториалните структури на РДСП -Русе към АСП. Обществената поръчка беше съобразно поддейност 1.3 от проект „Н7 от Националния план за възстановяване и устойчивост, отнасящ се за АСП“. Чрез реализиране на предвидените мерки беше осигурено съоръжение за преодоляване на препятствия за лицата с физически увреждания – устройство за изкачване на стълби.

**Център за настаняване от семеен тип за пълнолетни лица с психични разстройства – 1:**

* Реконструиран е един санитарен възел (баня и тоалетна), отговарящ на изискванията на Наредба №4 от 1 юли 2009 г. за проектиране, изпълнение и поддържане на строежите в съответствие с изискванията за достъпна среда за населението, включително за хората с увреждания. Стойността на строително-ремонтните дейности е 10 155,95 лева. Средствата са от издръжката на социалната услуга по делегирани от държавата дейности;
* Поставена е нова врата на стая на потребители с необходимия светъл отвор според изискванията на Наредба №4/2009 година. Стойността на строително-ремонтните дейности е 2 545,99 лева. Средствата са от издръжката на социалната услуга по делегирани от държавата дейности;
* Направена е заявка в плана за капиталови разходи на Община Русе за проектиране и изграждане на платформа или друго подходящо приспособление за посрещане потребностите на потребители и/или граждани със специални потребности при придвижване.

**Център за настаняване от семеен тип за пълнолетни лица с психични разстройства - 1:**

През 2025 година е проектиран и изпълнен специализиран санитарен възел за лица в инвалидни колички.

**Център за настаняване от семеен тип за пълнолетни лица с психични разстройства 2 „Св. Петка“:**

През 2025 г. не е установена необходимост от изграждане на допълнителни съоръжения и не са извършени дейности за осигуряване на достъпна среда.

**Защитено жилище за пълнолетни лица с психични разстройства – ЦПЗ Русе ЕООД**:

През 2025 г. не са предприемани мерки по изпълнение на дейности за осигуряване на достъпна среда, поради липса на необходимост от такива.

**Дневен център за пълнолетни лица с увреждания към Сдружение ЦККТ „Решения“ – Русе:**

* Във връзка с осигуряване на достъпна архитектурна среда на гражданите, в Дневен център за пълнолетни лица с увреждания към Сдружение ЦККТ „Решения“ – Русе, бе закупена и монтирана платформа тип „столче“ - Стол-лифт за прави стълби Acorn 130, на стойност 8900,00 лева със средства от „Център за психично здраве“ – Русе ЕООД.
* През 2025 г. е извършен основен ремонт на санитарното помещение (умивалник, баня и тоалетна), предназначено за използване от потребителите на социалната услуга, като ремонтните дейности бяха съобразени с Наредба №4/01.07.2009г. и Наредба № РД-02-20-2 от 26.01.2021г. за определяне на изискванията за достъпност и универсален дизайн на елементите на достъпната среда в урбанизираната територия и на сградите и съоръженията. Във връзка с изпълнение на наредбата беше разширен отвора за врата, подменена самата врата и изцяло се промени конструкцията на санитарното помещение за да бъде пригодено за използване от трудно подвижни лица или лица, използващи инвалидна количка. Реконструкцията на санитарното помещение е на стойност 9002,39 лева. Средствата за ремонт на санитарното помещение са от издръжката на социалната услуга по делегирани от държавата дейности.

**Център за социална рехабилитация и интеграция към Сдружение ЦККТ „Решения“ – Русе**

През 2025 г. не е изведена необходимост от извършване на дейности за осигуряване на достъпна архитектурна среда.

**Център за настаняване от семеен тип за деца и младежи с увреждания – 2 „Доктор Любомир Жупунов“:**

През 2025 г. входната врата на социалната услуга е заменена с нова, с подходящи размери за инвалидни колички, в рамките на проект финансиран по Фонд „Социална закрила“.

**Дневен център за деца и младежи – седмична грижа „Мечо Пух“:**

* Изграден и монтиран е парапет на стъпалата към входа на социалната услуга.
* Закупена е модулна рампа за прагове на три врати, за безпроблемно преминаване на инвалидни колички, на стойност 290 лв.

**Дневен център за пълнолетни лица с увреждания „Дъга“:**

Закупена е модулна рампа за прагове на три врати, за безпроблемно преминаване на инвалидни колички, на стойност 290 лв.

**Дневен център за деца и младежи с увреждания – седмична грижа**

Сградата разполага срампа за улеснен достъпвсички услуги, които се помещават в нея.

* Извършен е текущ ремонт на коридора на услугата и са подменени старите интериорни врати с нови алуминиеви врати, които осигуряват по-лесна експлоатация, по-добра проходимост и по-висока устойчивост, в подкрепа на достъпността и безопасността в сградата.
* Инсталирана е система за видеонаблюдение в общите части на социалната услуга, което допринася за създаване на сигурна и защитена среда, превенция на инциденти и осигуряване на своевременна реакция при рискови ситуации в интерес на децата.

**Център за настаняване от семеен тип за деца и младежи с увреждания „Вяра”**

През 2025 г. е извършен текущ ремонт на втория етаж на сградата: заменени са изпочупените врати на стаи на някои младежи; заменени са детските тоалетни чинии с за възрастни.

Поставен е парапет на стълбището към подземния етаж (мазе) с цел обезопасяване и сигурност.

**Защитено жилище за лица с умствена изостаналост :**

През 2025 г. в Защитени жилища за лица с умствена изостаналост на ул. „Яребична“ № 4, ж.к. Дружба, ул. „Йоаким Груев“ №3, вх. 3, ап. 1 и ап. 2 няма извършвани дейности по подобряване на достъпността на средата, тъй като е технически невъзможно.

**Комплекс за социални услуги за деца и семейства – Център за настаняване от семеен тип за деца и младежи с увреждания „Розовата къща“, “Център за обществена подкрепа и „Спешен прием“, Център за работа с деца на улицата** на адрес: гр. Русе бул. „Липник“ №14

**Звено „Майка и бебе“,** **Център за настаняване от семеен тип за деца и младежи с увреждания с потребност от постоянна медицинска грижа и Дневен център за деца и младежи с увреждания** на адрес : гр. Русе ул. Н. Й. Вапцаров“ №20

**Център за настаняване от семеен тип за младежи с увреждания** на адрес:гр. Русе, ул. „Котовск“ №10

**Център за настаняване от семеен тип на младежи с увреждания** на адрес:гр. Русе, ул. „Котовск“ №12 А

Във всички гореизброени социални услуги е осигурен достъп чрез рампи и/или асансьори. През 2025 г. са предприети мерки за поставяне на тактилни ленти за незрящи и са приспособени санитарни помещения за хора в инвалидни колички.

**Кризисен център за лица, пострадали от домашно насилие и трафик на хора**

* През 2025 г. е закупена сгъваема рампа за инвалидни колички на стойност 260 лв. от бюджета на услугата.

**Център за социална рехабилитация и интеграция**

* За ЦСРИ (ул. Цар Асен 26, бл. Съединение, партер) ще бъде закупена през 2026 г. сгъваема рампа за инвалидни колички от бюджета на услугата.

**Кризисен център за непридружени деца, чужди граждани и деца бежанци в риск** – Русе,

Сградата е достъпна, като са предприети мерки асансьорът да бъде профилактиран своевременно, почистван и да е в състояние за ежедневна експлоатация. Стаите на потребителите са достъпни съобразно профила на потребителя. Към настоящият момент е осигурена достъпна архитектурна среда.

**Център за временно настаняване**

Каритас Русе изгради в Центъра за временно настаняване „Добрият самарянин“ рампа за достъпност /първо ниво пред сградата/ и платформа за достъпност /второ ниво в сградата/ на обща стойност 45 828лв. Финансирането е осигурено от Държавен фонд Закрила чрез проект на стойност 38 442лв. и съфинансиране от социалната услуга на стойност 7 386лв.

**Дом за пълнолетни лица с физически увреждания „Милосърдие“**

През 2025 г. са извършени:

* Ремонт на бани и тоалетни в основната сграда на специализираната институция (подмяната на вратите с по-широки, отговарящи на изискванията за достъпна среда).
* Монтирани до тоалетните чинии на хоризонтални ръкохватки с дължина най-малко 110 см., разположени на височина 90 см. от нивото на пода и на разстояние на 4 см. от стените, на които са монтирани.
* През декември 2025 г. е получен, закупения нов специализиран служебен автомобил 6+2+1 места, приспособен за придвижване на лица с физически увреждания.

**Местна комисия за борба срещу противообществените прояви на малолетните и непълнолетните - Община Русе**

Извършен е текущ вътрешен ремонт на помещенията на трети етаж на Център за социална адаптация и подкрепа към Местна комисия за борба срещу противообществените прояви на малолетните и непълнолетните - Община Русе на ул. „Пирот“ №5, ет. 3, гр. Русе. с изпълнение на следните ремонтни дейности: Подменени са старите прозорци с нови PVC дограми, подменени са старите вътрешни дървени врати с нови алуминиеви врати, обърнати са всички страници около новите прозорци и врати с монтиране на ръбохранители. Направена е нова облицовка с гипсокартон по стените, прешпакловани са всички стени с лепило, извършени са нова пясъчна мазилка и боядисване с латекс по стени, положени нови подпрозоречни мраморни первази. След демонтиране на старите настилки, подовете са изравнени с циментова замазка и положени нови настилки от ламинирани плоскости и гранитогрес. Изпълнени са нови окачени тавани от минераловатни пана, нова ВиК инсталация и шкаф-мивка в офис, нова електрическата инсталация с LED осветителните тела на окачения таван, ключове и контакти.

На обща стойност - 53 498,88лв. с ДДС. /Петдесет и три хиляди четиристотин деветдесет и осем лв., 88ст./, заплатени от дейност 239- държавна на МКБППМН.

1. **Направление „Култура и общински обекти и сгради, свързани с култура и изкуство“, с ангажирани институции: Община Русе и управители на културните обекти:**

**Отдел „Култура“, дирекция „Образование и култура“, Община Русе**

Предвидените дейности по изграждането на асансьор за хора с увреждания в НЧ „Захари Стоянов 1937“ са преустановени въз основа на решение на читалищното настоятелство.

Планираното изграждане на рампа с парапет, като част от проекта за цялостен ремонт на сградата на НЧ „Васил Левски“ – 1945“ – Русе е в сила. Към момента се очаква сключването на договор за строителен надзор, за да се даде строителна линия.

**Русенска художествена галерия**

През 2025 г. е получено дарение от Община Русе на верижен подемник. Подемникът е със следните характеристики: Устройство за изкачване на стълби LG2004/150/A008, модел No: 1205SRJ, сериен номер 0301.

Предстои сградата да влезе в основен ремонт, в проекта на който са включени всички препоръчани дейности по Програмата за достъпна архитектурна среда.

**Музеи в гр. Русе**

Посочените в Програма за осигуряване на достъпна архитектурна среда на гражданите на територията на община Русе (2024-2027 г.) музейни обекти са паметници на културата по смисъла на ЗКН и няма изготвен проект за реализиране на дейностите.

**Регионален експертно–консултантски и информационен център „Читалища” град Русе**

През 2025 г. читалищата на територията на Община Русе нямат предприети и изпълнени СМР с цел осигуряване на достъпна архитектурна среда.

Народно читалище „Захари Стоянов 1937“, гр. Русе оттегля предложението си за изграждане на асансьор, както е заложено в програмата за периода 2024 – 2027 г. поради липса на финансиране и високата стойност на съоръжението.

Народно читалище „Васил Левски 1945“ г. има планирани СМР за изграждане на рампа с парапет и санитарно помещение с приспособление за хора с увреждания, чието изпълнение е в рамките на цялостен основен ремонт на читалищната сграда.

1. **Направление „Транспорт“ - Комунални дейности и услуги. Транспортна инфраструктура са изпълнени следните дейности:**

**Дейност „Достъпна транспортна мрежа за гражданите**. **Достъпен градски и междуградски транспорт“**

В изпълнение на дългосрочната си стратегия за развитие на устойчива градска мобилност, Община Русе предприема последователни действия, насочени към оптимизиране на транспортната система на територията на общината. Приоритетно направление в тази връзка е запазването и надграждането на електротранспорта, както и поетапното обновяване на подвижния състав. Към настоящия момент се разработват и анализират варианти за осигуряване на целево финансиране, с оглед реализиране на инвестиции в придобиване на нови екологично чисти автобуси, съответстващи на действащите нормативни изисквания и технически стандарти. Реализацията на тези мерки ще допринесе за ограничаване на нивата на фини прахови частици (ФПЧ) в градската среда, както и за разширяване и обновяване на автобусния парк на „Общински транспорт Русе“ ЕАД.

„Общински Транспорт - Русе“ ЕАД е единственият оператор на градския транспорт в Русе, предоставяйки услуги на всички линии в съответствие с обществените нужди и ангажиментите, поети от Съвета на директорите пред Общинския съвет.

Във връзка с установените проблеми в изпълнението на маршрутните разписания, беше извършен анализ на действащата транспортна схема и маршрутни разписания. В резултат на този анализ се работи по:

• оптимизиране на графика на превозните средства, особено в районите с недостатъчно обслужване;

• подобряване на контрола върху изпълнението на разписанията с цел намаляване на закъсненията;

• преразглеждане на честотата на курсовете по натоварените линии.

През февруари 2025г. беше подновен договора за сервизно техническо обслужване на 100 броя електронни информационни табла (ЕИТ), разположени на спирките на масовия градски обществен транспорт в гр. Русе.

В периода 13 май – 12 юни 2025 г. се извърши актуализация на въведените през 2024 г. данни в участъците, в които са извършвани ремонти или има промяна в състоянието на общинската пътна и улична инфраструктура по извършената цялостна оценка на уличната и пътна мрежа на територията на общината във връзка Годишен общински доклад за БДП: част 2, чрез разработено от ДАБДП ГИС приложение. Община Русе беше една от общините, които изпълниха това преди обявения краен срок.

**Дейност „Нови разписания на градските автобусни и тролейбусни линии в делнични и празнични дни“.**

Промените бяха въведени вследствие на извършени анализи и наблюдения от страна на дружеството с цел оптимизиране и синхронизиране на разписанията между отделните линии и часовете на тръгване. В новите разписания бяха взети под внимание сигналите и желанията на гражданите за по-добра свързаност между различните зони и жилищните квартали на града. Промяна имаше и в маршрута на автобусна линия № 27, който бъдеше удължен. За начална и крайна спирка на линията беше определена спирката при бл. 48 в кв. „Дружба 3“, вместо досегашната спирка на Обръщалото в същия квартал.

Поддържа се и се актуализира порталът на сайта на Община Русе, съдържащ данни за действащите разписания на градския и междуселищен транспорт, визуализацията им, данните за дружествата, извършващи превозите, цените на превозните документи и друга съпътстваща информация.

**Дейност „Подобряване достъпа на хора с увреждания до зоните за почасово платено паркиране и паркинги-общинска собственост“**

Това включва безплатно издаване на карти за паркиране на хора на местата, определени за превозните средства, обслужващи хора с трайни увреждания и използване на улеснения при паркиране. За периода от м.януари до м. декември 2025 година на 1835 граждани са издадени карти за паркиране на хора с трайни увреждания. До момента общо 6137 лица имат издадени валидни карти за паркиране на хора с увреждания. Право на такъв документ имат лица, притежаващи 50% и повече инвалидност, удостоверена с решение на ТЕЛК. Нормативното основание за издаване на карта за паркиране на хора с увреждане е уредено в чл. 99а от Закона за движение по пътищата.

С писмо до Националното сдружение на Общините в Република България определихме представител от дирекция „Транспорт“, който да участва в междуведомствена работна група за транспониране в българското законодателство на Директива (ЕС) 2024/2841 за установяване на европейската карта за хора с увреждания и на европейската карта за паркиране на хора с увреждания и Директива (ЕС) 2024/2842 за разширяване на приложното поле на Директива (ЕС) 2024/2841 по отношение на граждани на трети държави, законно пребиваващи в държава членка. Със Заповед №РД-01-38/19.05.2025 г. Министъра на труда и социалната политика сформира междуведомствената работна група имаща за цел да разработи проект на РМС за определяне на национални звена за контакт, които да бъдат представени на Европейската комисия, с цел улесняване на диалога между държавата и Комисията, както и предложения и изменения и допълнения в националното законодателство, които са необходими във връзка с транспониране и прилагане на директивите.

**Дейност „Предоставяне право на паркиране на паркомясто пред дома“**

На територията на гр. Русе са обособени и обозначени 893 паркоместа за хора с трайни увреждания, като не малка част от тях са и в зоните за кратковременно паркиране. Ползването на паркоместата в тези зони е безплатно, като времетраенето за еднократно паркиране в платената зона е почасово, но не повече от 3 часа. Обозначените паркоместата не са персонални и не дават право само на едно лице с увреждане да се възползва от тях, а на всеки, който притежава „Карта за паркиране на хора с трайни увреждания“. Паркоместата не следва да се използват за денонощно паркиране на един автомобил, а само при обслужване на лицето с увреждания.

1. **Направление „Жилища: Мерки за достъпна архитектурна среда в жилища“, с ангажирани институции: собственици на жилища за действия по Закона за етажната собственост и съдействие от община Русе*.***

**Общинско предприятие „Управление на общински имоти“ – Русе**

Административната сграда на ОП „Управление на общински имоти“ – Русе се намира на ул. Г. С. Раковски 13 А. Служебните помещения, които се посещават от граждани се намират на втория и третия етаж, достъпът до които е по вътрешни стълби. С цел осигуряване на достъпна архитектурна среда на хората с увреждания, е възложено обследване на имота от специалисти в Дирекция „Инфраструктура, строителен и инвеститорски контрол“ към Община Русе. Същите извършиха проверка по документи и оглед на място като констатираха, че предвид типа на конструкция на сградата, няма възможност технически да се изпълни асансьор или подемна платформа съгласно изискванията на Наредба № РД-02-20-2 от 26.01.2021 г. за определяне на изискванията за достъпност и универсален дизайн на елементите на достъпната среда в урбанизираната територия и на сградите и съоръженията. Изискванията за подемна платформа съгласно Наредбата е, че в сгради за обществено обслужване с масов достъп на хора, такива платформи могат да се предвиждат, при условие че стълбището е с широчина най-малко 160 см., съгласно чл. 56, ал.1, т. 3.

**Проекти на Община Русе, в процес на реализация, насочени към осигуряване на достъпна среда:**

**1. Национален план за възстановяване и устойчивост:**

**1.1 „Изграждане на Международен младежки център – Русе“. Стойност: 4 227 438.24 лв. Съфинансиране 300 000 лв.**

Международният младежки център – Русе ще се помещава в сградата на бившия Дом на учителя на ул. „Александровска“ №29.

Проектът предвижда да се извърши основен ремонт, както и вътрешно реновиране и преустройство на сградата. Тя ще бъде пригодена за използване и от лица с физически увреждания. Ще се обособят стаи за обучения и арт занимания, мултифункционални зали, като и голяма зала за събития с капацитет от 100 души. Центърът ще разполага и със стаи за настаняване на 16 младежи. Ще бъде благоустроено и дворното пространство.

В центъра ще бъде назначен екип от специалисти – медиатори, младежки работници, психолози, социални работници и/или педагози, които ще работят с младежите, за да ги приобщават към дейностите на центъра, припознавайки го като привлекателно място за срещи, развитие и обучение. Специалистите ще извършват и теренна работа – в училищата и кварталите.

В Младежкия център ще се предлагат разнообразни дейности и услуги в помощ на личностно развитие на младежи до 29 години, включително и такива от уязвими групи. Предвидени са дейности за подпомагане при търсене на работа, неформално образование, обучения за придобиване на дигитални компетентности и други ключови умения, мерки за реинтеграция/интеграция на отпаднали младежи от системата на образованието, дейности за стимулиране на различни инициативи и др.

Планираните дейности ще се осъществяват в партньорство със Студентския съвет на Русенски университет „Ангел Кънчев“, Българо-румънската търговско-промишлена палата, Сдружение „Еквилибриум“, Сдружение „Асоциация родители на деца с увреден слух“ и „Булмаркет груп“ АД.

Срокът за реализиране на дейностите е до 30.06.2026 г. Община Русе е поела ангажимент за осигуряване на устойчивост на проекта за поне 5 години след неговото приключване.

Проектът е съобразен с Наредба №РД-02-20-2/26.01.2021 г. за проектиране на достъпна среда в урбанизираните територии и на сградите и съоръженията.

**1.2 „Осигуряване на условия за качествена образователна среда чрез извършване на строително-ремонтни дейности, внедряване на мерки за енергийна ефективност, изграждане на достъпна среда в ЦПЛР - Общежитие за средношколци, гр. Русе“** **Стойност: 5 980 632,66 лв.**

Община Русе спечели проект по Плана за възстановяване и устойчивост за основен ремонт и прилагане на мерки за енергийна ефективност за общежития в системата на училищното образование. Предвижда се извършване на основен ремонт, в това число и прилагане на мерки за енергийна ефективност и осигуряване на достъпна архитектурна среда. Интервенциите предвиждат топлинно изолиране на външни стени, подмяна на съществуваща амортизирана дограма, топлинно изолиране на покрив и под, мерки по отопление и осветление, както и закупуване на ново оборудване и обзавеждане.

Обявена е процедура по избор на изпълнител, избран е такъв. Процедурата е обжалвана и чака насрочване на дело.

Проектът е съобразен с Наредба №РД-02-20-2/26.01.2021 г. за проектиране на достъпна среда в урбанизираните територии и на сградите и съоръженията.

**1.3 „Осигуряване на условия за качествена образователна среда чрез извършване на строително-ремонтни дейности, внедряване на мерки за енергийна ефективност, изграждане на достъпна среда в общежитие на ПГСС „Ангел Кънчев“ - Образцов Чифлик“. Стойност: 2 394 129,73 лв.**

Община Русе спечели проект по Плана за възстановяване и устойчивост за основен ремонт и прилагане на мерки за енергийна ефективност за общежития в системата на училищното образование. Предвижда се извършване на основен ремонт, в това число и прилагане на мерки за енергийна ефективност и осигуряване на достъпна архитектурна среда. Интервенциите предвиждат топлинно изолиране на външни стени, подмяна на съществуваща амортизирана дограма, топлинно изолиране на покрив и под, мерки по отопление и осветление, както и закупуване на ново оборудване и обзавеждане.

С реализиране на проектното предложение ще се съдейства за включване и приобщаване в образователния процес и съвременните тенденции в сферата на образованието. Проектът ще подпомогне превръщането на образователната институция в модерна и благоприятна среда, съдействаща за мотивация за учене и усъвършенстване на знанията и уменията на учениците в регионален и национален план.

Проектът е съобразен с Наредба №РД-02-20-2/26.01.2021 г. за проектиране на достъпна среда в урбанизираните територии и на сградите и съоръженията.

**1.4 „Извършване на строителни дейности и доставка на оборудване и обзавеждане с оглед реформиране на Дом за стари хора „Възраждане" - град Русе“. Стойност: 6 481 136,99 лв.**

Община Русе изпълнява проект за модернизация на Дом за стари хора „Възраждане“, който предвижда модернизация на съществуващата материална база на дома, като целта е тя да бъде приведена в пълно съответствие с европейските стандарти за качество на резидентната грижа за възрастни хора в надтрудоспособна възраст. Ремонтът на сградата включва основно преобразяване на стаите на 4 етажа. Ще бъдат обособени стаи със собствен санитарен възел, а баните ще бъдат приспособени за инвалидни колички. На три етажа са предвидени медицински кабинети, на всеки етаж ще има офис за санитари, хигиенист, разливна и умивалня към общото хранене на обитателите на етажа. По етажите ще има библиотека с читалня, дневна за тихи занимания, клуб по интереси и зала за кинезитерапия. Съществуващите парапети ще се подменят с нови с по-голяма височина. Планирана е подмяна и на асансьорите; обзавеждане и мебелировка на помещенията; реконструкция на фасадите – монтаж на топлоизолационна система; подмяна на стари дограми и врати; ремонт на инсталации – ВиК, електрическа, ОВК и др; дейности по паркоустройство и благоустройство на дворното пространство. Планира се ремонтът да приключи на 30 юни 2026 г.

**2. Програма „Interreg VI-A Румъния — България 2021-2027 г.**

**„ReNature, Зелено моделиране на градски зони, създаване на нови системи за отдих и забавления на открито“. Стойност: За Община Русе (Водещ партньор): 3 415 609 лв. /1,746 373,24 евро/ За Община Гюргево (Партньор 2): 1 069 707,89 евро.**

Проектът предвижда изграждането на парк в кв. „Здравец-Изток“ върху общински имот на бул. „Липник“ №121. Той ще бъде изпълнен в рамките на 36 месеца в партньорство между Община Русе и Община Гюргево. Предвиденият парцел, на който ще бъде разположен паркът, е с площ от 25 дка. Паркът ще бъде изграден с естествени и екологосъобразни материали, вместо с т.нар. „сива инфраструктура“. Средата ще бъде достъпна за хора с увреждания и майки с детски колички. Обособена е зона за пикник, за събития и срещи, както и детска площадка. Алеите ще бъдат изградени с водопропусклива настилка, а осветлението - със соларно захранване. Планира се подходяща паркова мебел и чешма с питейна вода. Растителността ще бъде от местни растителни видове, характерни за Дунавската равнина и крайбрежието на р. Дунав, а тревните смеси - сухоустойчиви, слънцелюбиви и с екстензивна поддръжка. Предвижда се изграждане на система за видеонаблюдение и автоматизирана поливна система. Акцент в парка са фонтанът и кът „Биоразнообразие”, в който да се развият билкова градина, градина, привличаща насекоми и птици, градина с подправки, градско земеделие и др. С изпълнението на проекта се цели подобряване качеството на средата, качествата на живот и комфорта на обитаване чрез създаване на благоприятна и природосъобразна среда, която да оформи нови пространствени решения и физическо обновяване на територията.

**3. Програма „Развитие на човешките ресурси“ 2021-2027**

**„Иновативни здравно – социални услуги“. Стойност: 2 446 579,53 лв.**

Проектът се реализира в периода от 15.01.2025 г. до 31.12.2026 г. Целта на операцията е да се подобри предоставянето на интегрирани здравно-социални услуги в домашна среда за нуждаещи се самотноживеещи лица с увреждания и възрастни хора в невъзможност за самообслужване. Ще се изгради и приложи иновативен модел за дистанционен мониторинг на здравословния и психосоциален статус на хора с хронични заболявания и трайни увреждания, както и самотноживеещи възрастни в невъзможност за самообслужване (или най-уязвимите групи от населението) на базата на съвременните информационни и комуникационни технологии – телекеър. Предоставят се интегрирани здравно-социални услуги за 245 лица възрастни в невъзможност за самообслужване и самотноживеещи и хора с увреждания, както и служители на доставчици на социални и интегрирани здравно-социални услуги.

1. **Национален план за възстановяване и устойчивост**

**„Изграждане и оборудване на две социални услуги за Резидентна грижа за пълнолетни лица с психични разстройства (РГПЛПР)“. Стойност: 2 628 989,01 лв.**

Основната цел на проекта е да се изградят две нови и интегрирани социални услуги за резидентна грижа за пълнолетни лица с психични разстройства. Това от своя страна ще доведе до постигане на основната цел на Националния план за възстановяване и устойчивост, Компонент „Социално включване“, Програма за модернизиране на дълго*с*рочната грижа, а именно създаване на нужните материални условия за закриването на приблизително 60% (42 дома) от съществуващите специализирани институции за хора с увреждания до края на 2027 г.

1. **Национален план за възстановяване и устойчивост**

**Програма „Развитие на регионите“ 2021-2027 г., приоритетна ос „Интегрирано градско развитие“. „**Интегрирано развитие на булевардната инфраструктура и градския транспорт в гр. Русе“. Бюджет: 20 656 378,10 лв., от които: БФП 18 538 589,10 лв.

Проектът на Община Русе е първият в Р България, който е одобрен за финансиране по процедура „Подкрепа за интегрирано градско развитие в 10-те градски общини – основни центрове на растеж“ по Програма „Развитие на регионите“.

В рамките на проекта ще бъде реновиран участък от бул. „Тутракан“ с дължина 700 метра. Предвижда се цялостно обновяване на пътната настилка, изграждане на нови бордюри и тротоари, както и полагане на пътна маркировка и монтаж на пътни знаци. Ще бъде изградена и велоалея, както и ще се извърши благоустрояване на уличното озеленяване в рехабилитирания участък от булеварда.

Проектът е изцяло съобразен с Наредба №РД-02-20-2/26.01.2021 г. за проектиране на достъпна среда в урбанизираните територии и на сградите и съоръженията.

1. **Програма „Развитие на регионите“ 2021-2027 г. „Прилагане на интегриран териториален подход за сътрудничество и развитие чрез партньорство между Община Русе-Община Сливо поле и Общински транспорт Русе ЕАД“. Стойност: 21 776 355,47 лв.**

На 26 ноември Община Русе подписа договор за безвъзмездна финансова помощ за проектното предложение BG16FFPR003-2.006-0137-C01 „Прилагане на интегриран териториален подход за сътрудничество и развитие чрез партньорство между Община Русе-Община Сливо поле и Общински транспорт Русе ЕАД“ по Програма „Развитие на регионите“ 2021-2027 г. Партньори в концепцията са общините Русе и Сливо поле и „Общински транспорт Русе“ ЕАД. Общият бюджет на концепцията е близо 21,8 милиона лева, от които над 17 милиона лева е финансовата помощ за Общината. Самоучастието на Община Русе е почти 600 хиляди лева. Срокът за изпълнение е 36 месеца. Проектът предвижда реализирането на шест основни дейности, като Община Русе е водещ партньор в концепцията и е отговорна за изпълнението на 4 от дейностите: за изграждането на мултифункционален социален център за деца и младежи от уязвими групи в сградата на бившия Дом за пълнолетни лица с физически увреждания „Милосърдие“ в кв. „Средна кула“, основен ремонт на общински път – с. Николово и с. Червена вода (6 км), цялостен ремонт на сградата на Русенската художествена галерия, ул. „Борисова“ 39, въвеждане на енергоспестяващи мерки и оборудване във фондохранилището“, създаване и промотиране на общ културно-исторически туристически продукт „Култура, природа и история“ Русе - Сливо поле, както и облагородяване на зелена зона за отдих и обновяване на спортно игрище и детска площадка в междублоково пространство в кв. „Чародейка - Юг“ – в близост до блокове „112“, „113“ и „114“. „Общински транспорт Русе“ ЕАД е ангажиран с дейността, която предвижда подобряване на градската мобилност в Русе и свързаността по линия Русе - Гюргево чрез закупуване и доставка на 2 електрически автобуса и необходимата съпътстваща инфраструктура (зарядни станция и пантографи). Сливо поле в рамките на концепцията ще изгради комплексен панорамен велосипеден маршрут с инфраструктура за туристически атракции „ЕвроВело6“ и реплика на римска гробница мавзолей в землището на с. Бабово;

1. **„Два нови корпуса за домуващи в Дом за пълнолетни лица с деменция „Приста“. Стойност 3 293 147,62 лв.**

Сключен е договор за изпълнение на строителни и монтажни работи за изграждане на два нови корпуса в Дом за пълнолетни лица с деменция „Приста“, гр. Русе.

Проекта е съобразен с Наредба № РД-02-20-2 от 26.01.2021 г. за определяне на изискванията за достъпност и универсален дизайн на елементите на достъпната среда в урбанизираната територия и на сградите и съоръженията.

Проекта предвижда в околната среда непосредствено около новопроектираните корпуси е предвиден достъпен маршрут с насочващи (водещи) жълти тактилни плочи до входовете на отделните корпуси и до външни стълби и рампи.

**III. ЗАКЛЮЧЕНИЕ:**

Реализирането на мерките и дейностите по Програмата за осигуряване на достъпна среда утвърждава ангажираността на Община Русе към провеждането на последователна и отговорна политика за приобщаване на хората с увреждания и ограничена подвижност. Чрез целенасочени действия за премахване на архитектурните бариери и подобряване на достъпа до публични сгради, пространства и услуги се създават условия за равнопоставено участие в обществения живот и повишаване качеството на живот на всички граждани. Изпълнението на програмата е израз на стремежа на общинското ръководство към изграждане на достъпна, социално отговорна и устойчива градска среда, ориентирана към потребностите на хората.