

**ДО**

**ОБЩИНСКИ СЪВЕТ**

**РУСЕ**

**ПРЕДЛОЖЕНИЕ**

**ОТ ПЕНЧО МИЛКОВ**

**КМЕТ НА ОБЩИНА РУСЕ**

**ОТНОСНО:** Приемане на годишен отчет за дейността на Общинския съвет по наркотични вещества – Русе за 2025 г.

**УВАЖАЕМИ ОБЩИНСКИ СЪВЕТНИЦИ,**

Общинският съвет по наркотични вещества (ОбСНВ) и Превантивно-информационният център (ПИЦ) са създадени на основание чл. 15, ал. 1 от Закона за контрол върху наркотичните вещества и прекурсорите и чл. 15, ал. 3 от Правилника за организацията и дейността на Националния съвет по наркотични вещества.

Общинският съвет по наркотични вещества разработва, осигурява и координира изпълнението на общинските програми за борба със злоупотребата с наркотични вещества с цел провеждане на държавната политика в областта на наркотиците и наркоманиите на местно ниво. Съгласно чл. 22, ал. 2 от Правилника за организацията и дейността на Националния съвет по наркотични вещества, общинските съвети по наркотични вещества отчитат дейността си пред Националния съвет по наркотични вещества и пред общинския съвет на съответната община.

Превантивно-информационните центрове реализират превантивни дейности и програми, събират, съхраняват и анализират информация, необходима за планирането, координирането и изпълнението на общинските програми за превенция на употребата на наркотични вещества. Общинските съвети по наркотични вещества и превантивно-информационните центрове се финансират със средства от държавния бюджет чрез общинските бюджети като делегирани от държавата дейности. Националният съвет по наркотични вещества осъществява контрол върху дейността им.

Дейностите, реализирани от Общинския съвет по наркотични вещества на местно ниво, са взаимно допълващи се и условно се групират в следните основни направления:

* + - * дейности, свързани с реализиране на превантивни програми в училищна и извънучилищна среда;
* дейности, насочени към родители;
* дейности за повишаване знанията и капацитета на специалисти, работещи в областта на превенцията на употребата на наркотични вещества;
* дейности за повишаване информираността на обществеността и намаляване на стигмата, свързана с употребата на психоактивни вещества.

Реализираните дейности имат за цел повишаване на знанията, уменията и нагласите на младите хора за водене на здравословен начин на живот и за предотвратяване употребата на психоактивни вещества.

Предвид гореизложеното и на основание чл. 63, ал. 1 от Правилника за организацията и дейността на Общински съвет – Русе, неговите комисии и взаимодействието му с общинската администрация, предлагам Общински съвет – Русе да приеме следното

**РЕШЕНИЕ:**

На основание чл. 21, ал. 2, във връзка с чл. 21, ал. 1, т. 23 от Закона за местното самоуправление и местната администрация и чл. 22, ал. 2 от Правилника за организацията и дейността на Националния съвет по наркотични вещества, Общински съвет – Русе

**РЕШИ:**

Приема Годишен отчет за дейността на Общинския съвет по наркотични вещества – Русе за 2025 г.

**ВНОСИТЕЛ:**



**ПЕНЧО МИЛКОВ**

*Кмет на Община Русе*

**ГОДИШЕН ОТЧЕТ НА ОБЩИНСКИ СЪВЕТ ПО НАРКОТИЧНИ ВЕЩЕСТВА РУСЕ И ПРЕВАНТИВНО-ИНФОРМАЦИОНЕН ЦЕНТЪР ПО ПРОБЛЕМИТЕ НА НАРКОМАНИИТЕ КЪМ НЕГО 2025 Г.**

**Състав на Общински съвет по наркотични вещества /ОбСНВ/**

На основание чл. 21, ал. 2, във връзка с чл. 21, ал. 1, т. 23 от Закона за местното самоуправление и местната администрация и чл. 15, ал. 1 ат Закона за контрол върху наркотичните вещества и прекурсорите и във връзка с чл. 15, ал. 3 от Правилника за организацията и дейността на Националния съвет по наркотични вещества, Общински съвет-Русе определя състава на Общински съвет по наркотични вещества определен с Решение № 417, прието с Протокол № 18/25.02.2021 г., изменен с Решение № 817, прието с Протокол № 30/ 24.02.2022 г., изменен с Решение № 1275, прието с Протокол № 46/ 16.03.2023 г., изменен с Решение № 1481 прието с Протокол № 52/21.09.2023 г., изменен с Решение № 255 прието с Протокол № 9/30.05.2024 г., изменен с Решение № 297 прието с Протокол № 10/27.06.2024 г. следните институции:

За членове са включени представители на: ОД на МВР – Русе; сектор „Борба с организираната престъпност“ – Русе; РД „Гранична полиция“ – Русе; Териториална дирекция „Национална сигурност“ – Русе; РУ „Ангел Кънчев“; Окръжен следствен отдел в Окръжна прокуратура – Русе; Регионално управление на образованието – Русе; Отделение за лечение на зависимости в Център за психично здраве – Русе; дирекция „Обществен ред и сигурност“ в Община Русе; Дирекция „Социално подпомагане“ – Русе; дирекция „Медицински дейности“ към Регионална здравна инспекция – Русе; Районна служба Изпълнение на наказанията – Русе, Пробационна служба-звено Русе; Окръжен съд – Русе; Местната комисия за борба с противообществените прояви на малолетните и непълнолетните – Русе; сектор „Борба с наркотрафика“ – териториална дирекция „Митници“.

**Председател** - Искра Иванова, началник отдел „Здравни дейности“ Община Русе

**Секретар -** Десислава Лясова, старши експерт в отдел „Здравни дейности“ Община Русе

**Проведени 3 редовни заседания по правилник на Националния съвет по наркотични вещества, както следва: 09.04.2025 г.; 10.07.2025 г.; 16.10.2025 г.**

Утвърдените щатни бройки за 2025 г. за Превантивно-информационния център /ПИЦ / са 7, от които **заети 7.**

|  |  |  |  |
| --- | --- | --- | --- |
| **№** | **Длъжност** | **Име, презиме, фамилия** | **Квалификация** |
| 1. | Председател ОбСНВ | Искра Иванова | Магистър „Здравен мениджмънт“; магистър по „Физическо възпитание и спорт“, бакалавър по „Кинезитерапия“ |
| 2. | Секретар ОбСНВ | Десислава Лясова | бакалавър по „Психология“ |
| 3. | ПИЦ | Христина Тихова | бакалавър по „Социална педагогика“, магистър по „Социално – превантивни и пробационни дейности“, магистър „Психология„ с придобита допълнително квалификация „Психолог-консултант в детско-юношеска възраст”. Обучава се в метода „Психодрама“ |
| 4. | ПИЦ | Надежда Стойчева | бакалавър по „Социални дейности“. Обучава се в метода „Психодрама“ |
| 5. | ПИЦ | Теодор Цветков | бакалавър по „Аграрно инженерство“, магистър по „Клинична социална работа“ в момента студент в магистърска програма „Физическо възпитание и спорт за деца и младежи със специални образователни потребности“, завършил семестриално |
| 6. | ПИЦ | Светослав Самуилов | бакалавър по „Кинезитерапия“ |
| 7. | ПИЦ | Полина Георгиева | бакалавър по „Социални дейности“ |
| 8. | ПИЦ | Росица Христова | бакалавър по „Начална училищна педагогика и английски език“ и магистър „Превенция на престъпността и пробационни практики“ |

**ИЗВЪРШЕНА ДЕЙНОСТ ПРЕЗ 2025 Г.**

1. **РЕАЛИЗИРАНИ ДЕЙНОСТИ ПО НАЦИОНАЛНИТЕ ПРЕВАНТИВНИ ПРОГРАМИ** 
   1. ***Национална програма „Кодово име живот“ за превенция на употребата на психоактивни вещества 5-7 клас***

Целевата група са ученици от 5 до 7 клас. Програмата е изготвена в изпълнение на Националната стратегия за борба с наркотиците и Плана за действие към нея от специалисти в областта на превенция от употребата на психоактивни вещества и е одобрена от Министерство на здравеопазването и Министерство на образованието и науката.

За 2025 г. експертите на ПИЦ са провели 97 сесии с около 500 ученици от 21 паралелки от пети до седми клас от следните училища: НУИ „Проф. Веселин Стоянов“, ОУ „Олимпи Панов“, СУПНЕ „Фридрих Шилер“, ОУ „Христо Смирненски“, кв. Долапите, ОУ „Отец Паисий“, ОУ „Любен Каравелов“ и ОУ „Никола Обретенов“.

***Теми:*** Емоции и чувства; Общуване; Самооценка; Влияние на средата; Електронен свят; Рисково поведение. Алтернативи; Отстояване; Справяне с гнева и конфликта; Взимане на решения; Целеполагане; Зависимост; Подкрепа в трудни ситуации; Влияние на групата върху поведението. Личен избор.

***Цел:*** Работата с учениците от 5 до 7 клас е насочена към изграждане на лични и социални умения, които подпомагат емоционалното им развитие, ефективното общуване и осъзнатия личен избор. Чрез интерактивното поднасяне на посочените теми, децата развиват умения за справяне с емоциите и конфликтите, както и взимане на отговорни решения. Целта е учениците да изградят устойчиви нагласи и стратегии за справяне, които да намалят риска от рисково поведение и да предотвратят необходимостта от употреба на наркотични вещества.

* 1. ***Национална програма „От връстници за връстници“ за превенция на употребата на психоактивни вещества 8-11 клас***

Целевата група са ученици от 8 до 11 клас. Програмата е изготвена в изпълнение на Националната стратегия за борба с наркотиците и Плана за действие към нея от специалисти в областта на превенция от употребата на психоактивни вещества и е одобрена от Министерство на здравеопазването и Министерство на образованието и науката.

За 2025 г. са проведени 20 сесии по Националната програма с 83 ученици от 4 паралелки на 10 и 11 клас от НУИ „Проф. Веселин Стоянов“. За подготовката на младежите – доброволци, които реализират дейностите по програмата са осъществени и 10 срещи.

***Теми:*** Реална самооценка и Аз-концепция. Представата за себе си; Емоционалният живот на човека; Аз и другите. Добре ли се познаваме, Комуникация и комуникативни умения. Езикът на тялото; Запазване на идентичността. Как мога да загубя своята идентичност.

***Цел:*** Задълбочаване на самопознанието, изграждане на реалистична самооценка и стабилна лична идентичност. Чрез заниманията се развиват умения за емоционална осъзнатост, пълноценно общуване и изграждане на здравословни взаимоотношения. Акцентът е поставен върху отстояването на личните ценности и граници, критичното отношение към външните влияния и отговорния личен избор, като ключов фактор за превенция на рисково поведение и употреба на психоактивни вещества.

* 1. ***Национална програма „Предпазване на младите хора от престъпления“ 12 клас***

Целевата група са ученици от 12 клас, на които предстои да се сблъскат с предизвикателствата, свързани с адаптацията им към самостоятелен начин на живот, а целта на програмата е повишаване на осведомеността по конкретни теми, за гарантиране живота, здравето и сигурността на младежите. Програмата реализира дейностите си в 13 областни градове в България, като гр. Русе е един от тях. Експертите на ПИЦ-Русе обхващат една от четирите теми по програмата, другите три се провеждат от Местна комисия за трафик на хора, Борба с организираната престъпност и ОДМВР.

По програмата за 2025 г. експертите на ПИЦ са обхванали 200 ученици на тема „Превенция на употребата на наркотични вещества“.

* 1. ***Проведени сесии с ученици от 8 до 11 клас по тема „Превенция на употребата на психоактивни вещества“***

Експертите на ПИЦ провеждат сесии по темата инициирани от училищните ръководства и медицински специалисти. Реализирани са срещи с ученици от 8 - 11 кл. на тема „Превенция на употребата на наркотични вещества“. Обхванати са около 1250 ученици от 18 училища на територията на Област Русе – НУИ „Проф. Веселин Стоянов“, СУПНЕ „Фридрих Шилер“, Спортно училище „Майор Атанас Узунов“, ПГСАГ „Пеньо Пенев“, ПГ по облекло „Недка Иван Лазарова“, ПГ по дървообработване „Йосиф Вондрак“, ПГ по речно корабостроене и корабоплаване, ПГИУ „Елиас Канети“, МГ „Баба Тонка“, АЕГ „Гео Милев“, Професионална гимназия по електротехника и електроника“, ПГ по транспорт, СУ „Васил Левски“, ПГ по механотехника, ПГСС „Ангел Кънчев“, Средно училище „Свети Паисий Хилендарски“, гр. Сливо поле, Професионална гимназия Бяла и Средно училище „Панайот Волов“, гр. Бяла.

1. **РЕАЛИЗИРАНИ ДЕЙНОСТИ ПО ТРИ ОБЩИНСКИ ПРЕВАНТИВНИ ПРОГРАМИ ИЗВЪН НАЦИОНАЛНИТЕ ПРОГРАМИ**

През 2025 г. ОбСНВ и ПИЦ – Русе входираха заявления към Министерството на здравеопазването и Министерството на образованието и науката за продължаване съгласията за реализиране на дейности по изготвените от ПИЦ – Русе програми за превенция на ПАВ.

Становището на комисията за разглеждане и даване на съгласие по програми за превенция на употребата на наркотични вещества при Националния център по обществено здраве и анализи гласи, че представените документи по програмите са в съответствие с изискванията на Наредба № 6 от 11.04.2014 г. и Европейските стандарти за качество на превенцията на употребата на наркотични вещество на Европейския мониторинг център за наркотици и наркомании, въз основа на което програмата по универсална превенция **„Ще се справим Заедно“** получи съгласие за реализиране на дейностите си за срок от 3 години.

Програмата по индикативна превенция **„SOS родители“** получи съгласие за реализиране на дейностите си за срок от 3 години.

Програма „**Спорт за свободен живот“** получи съгласие за реализиране на дейностите си за срок от 3 години, като програма по селективна превенция.

* 1. ***Програма по универсална превенция „Ще се справим заедно“ 3-4 клас***

Програмата е разработена от екипа на ПИЦ-Русе и цели предотвратяване възникването и/или увеличаването на риска от употреба с психоактивни вещества /ПАВ/ сред деца в начален етап на образование (3 – 4 клас). Целта на програмата е да обхване учениците и техните семейства, за да се повиши тяхната информираност относно здравословния начин на живот; приучаване към съответните здравословни навици и поведение; изграждане на стратегии и мислене за бъдеще без зависимости. Темите, по които се работи чрез интерактивен начин с учениците са**: „**Формиране на нагласи и навици за здравословен начин на живот“, „Отстояване на натиска на групата“, „Към кого да се обърна за помощ, ако се чувствам застрашен“. Реализирани са 14 сесии по разработените модули на програмата „Ще се справим заедно“.

Обхванати са 120 ученици от ОУ „Братя Миладинови“, НУИ „Проф. Веселин Стоянов“, ОУ „Тома Кърджиев“ и „Св. св. Кирил и Методий“, с. Николово . Обхванати са класните ръководители по обучителните модули.

* 1. ***Програма по индикативна превенция „SOS родители“***

Програмата е разработена от екипа на ПИЦ-Русе и цели предотвратяване възникването и/или увеличаването на риска от употреба с психоактивни вещества /ПАВ/ сред деца и намаляване на риска от експериментиране, вредна употреба и развитие на синдром на зависимост при децата и младежите чрез активно включване на родителите в превантивни дейности.

Целта на програмата е осигуряване и оказване на професионална подкрепа на родители, чийто деца употребяват, употребявали са или за които имат съмнение, че експериментират и употребяват ПАВ; при които съществуват индикации, свързани с индивидуален риск от развиване на вредна употреба или синдром на зависимост, ранни признаци на проблемна употреба или проява на друг вид проблемно поведение.

Информирани са над 300 родители и училищни специалисти, чрез включването на експертите в родителските срещи, на които са раздадени информационни материали /флаери/ изготвени от екипа на ПИЦ-Русе.

***Други дейности по програмата: „Група за взаимопомощ на близки на зависими“.*** Проведени 19 сесии с група за взаимопомощ на близки на зависими лица, в която са се включили около 60 участници. По време на срещите си, специалистите от ПИЦ, водени от д-р Станислав Иванов – началник отделение по „Зависимости“ към Центъра по психично здраве предоставят пространство където близките на зависимите получават подкрепа и разбиране, споделят лични преживявания, обменят информация относно най-добрите практики, които помагат за справяне със зависимостта, както и информация за налични ресурси (терапевтични програми, консултации и т.н.).

***2.3. Програма „Спорт за свободен живот“***

Програмата е разработена от екипа на ПИЦ и цели предотвратяване възникването и/или увеличаването на риска от употреба с психоактивни вещества /ПАВ/ сред деца 8-23 години.

Целта на програмата е да обхване ученици от уязвими групи: деца и младежи с физически и ментални увреждания и „деца и младежи от улицата“ чрез използване на спорта като средство за превенция срещу употребата на психоактивни вещества. Чрез програмата се цели да се намали реалния риск от експериментиране и употреба на психоактивни вещества /ПАВ/, именно заради профила им на уязвима целева група.

Основните дейности по програмата сапровеждане на занимания, структурирани по начин, който да отговори на потребностите на всяко дете и да подпомогне неговото усъвършенстване. Провеждат се успоредно образователни беседи и дискусии за здравословния начин на живот и вредите от употребата на ПАВ за децата.

Програмата се фокусира върху предоставяне на алтернативи за запълване на свободното време чрез физически активности. През 2025 са реализирани 57 спортни тренировки. Обхванати са около 80 деца и младежи - потребители на социални услуги /Дневен център за деца на улицата, Център за обществена подкрепа, Спешен прием/, деца с физически увреждания и младежи – доброволци на ПИЦ и Младежки парламент. От м. октомври 2025 г. активна целева група са и младежите от Кризисен център за непридружени деца.

***2.4 Програма „Уча се да чувствам и разбирам“***

През м. октомври 2025 г. експертите на ПИЦ – Русе входирахазаявлениекъм Министерството на здравеопазването и Министерството на образованието и науката за издаване съгласие по иновативна авторска програма по универсална превенция ***„Уча се да чувствам и разбирам“ 1 и 2 клас***, разработена съгласно изискванията на Наредба № 6 от 11.04.2014 г.

Целта на програмата е да подпомага личностното развитие на учениците от 1 и 2 клас чрез изграждане на емоционална интелигентност и социални умения, които са основа за формиране на защитни фактори срещу рисково поведение в бъдеще.

Програмата предвижда развиване на тези умения в дългосрочен план, с цел невъвличане в неблагоприятна среда, превенция на ранна употреба на ПАВ, повишаване на устойчивостта и способността за справяне със стреса и създаване на основа за здравословна идентичност и лична отговорност при децата. Планират се обучителни модули с родителите, с цел оптимално функционално вредителстване.

1. **КОНСУЛТАТИВНА ДЕЙНОСТ**

През отчетния период са проведени 35 индивидуални консултации с родители на деца, употребяващи психоактивни вещества, което представлява значително увеличение в сравнение с предходните години. Подкрепата, която търсят и получават родителите е в посока разбиране последиците от зависимостта, изграждане на умения за устояване на правила и граници, личностни механизми за справяне в трудни ситуации и в случай на необходимост, насоки и мотивация за настаняване в подходящо лечебно или терапевтично заведение. Увеличават се случаите за прилагане на кризисна интервенция на родители, които се затрудняват в процеса на динамика в семейната система при установена употреба на детето им.

Проведени са 5 консултации с тийнейджъри на възраст от 13 – 18 години с установена употреба, които целят придобиване на критичност към употребата на ПАВ, разбиране на зависимостта като болест и последиците от нея, намиране на вътрешни ресурси за справяне в стресови ситуации, мотивация за образователно развитие с цел превенция от отпадане от образователната система.

Проведени са 6 консултации с пълнолетни лица на възраст 19 – 24 години, които са в задълбочена употреба. Консултативната дейност с тях е насочена предимно към осъзнаване на състоянието, в което се намират. Провеждат се психо-социални интервенции свързани с проблемната употреба и преодоляване съпротивите за лечение.

Провеждат се индивидуални консултации с членовете на семейната система, с цел подобряване на комуникацията, овладяване на динамиката между членовете на семейството, мотивация и подкрепа при необходимост от настаняване за лечение или възстановяване в терапевтична общност.

1. **ДРУГИ ОСНОВНИ ДЕЙНОСТИ НА ПИЦ РУСЕ**
   1. **НАЦИОНАЛНИ КАМПАНИИ**

***Ден за безопасен интернет***

Във връзка с отбелязването на Деня за безопасен интернет експертите на ПИЦ създадоха анимирана авторска приказка за деца в начален етап на образование, с която чрез метафори се поставят важни въпроси за онлайн безопасността. Тази иновативна инициатива ангажира деца от 1 до 4 клас към осъзнаване на рисковете и начините на безопасно поведение в Интернет.

• Приказката се разгледа в различни училища през целия месец февруари, като учениците имаха възможността разделени по групи да работят по различните послания, които тя носи.

• Създадоха се два видео материала с деца – доброволци на ПИЦ, които заснеха своите послания към връстниците си. Видеата бяха разпространени чрез интернет платформите на училищата, като по този начин достигнаха и до родителите.

• Експертите на ПИЦ проведоха 6 срещи с 65 деца от 3 и 4 клас от ОУ „Братя Миладинови“, ОУ „Олимпи Панов“, ОУ „Св. Св. Кирил и Методий“, с. Николово.

***26 – ти юни - Международен ден за борба със злоупотребата и нелегалния трафик на наркотици***

Във връзка с отбелязването на **Международния ден за борба със злоупотребата и нелегалния трафик на наркотици** 26 юни - през периода 21 – 27 юни се проведоха следните дейности:

- Осъществено масово спортно и творческо събитие, където местните спортни клубове и танцови школи демонстрираха своите дейности. Превантивно-информационният център, Български Червен кръст, Регионална здравна инспекция и ОД на МВР запознаха гражданите и младежите с теми касаещи превенцията на ПАВ.

- Среща на младежи в Областна Дирекция на МВР, където имаха възможност да се срещнат с експерти в областта на наркотрафика. Обхванати около 50 ученици от 8 до 11 клас.

- Постановка „Изборът“ пред приблизително 220 ученици от гимназиален етап на образование. Най – активните доброволци от Националното училище по изкуства бяха наградени от експертите на ПИЦ.

- Демонстрация със симулационни очила и информационни беседи с гражданите.

- Ден на отворените врати в Превантивно - информационният център, творчески работилница и среща с родители на лица употребяващи ПАВ.

- Участие в късометражен филм направен от ученическите съвети на АЕГ „Гео Милев“ и НУИ „Проф. Веселин Стоянов“, който е свързан с превенция от ПАВ сред младежите.

- По покана на Общинска администрация – Бяла, експертите на ПИЦ се включиха в събитие по повод отбелязването на деня.

За осъществяването на дейностите експертите на превантивно – информационният център успешно си партнираха с всички институции от инициативата „Независими от зависимости“ и Община Бяла.

***10-ти октомври - Световен ден на психичното здраве***

Общински съвет по наркотични вещества /ОбСНВ/ и Превантивно-информационен център - Русе ангажираха обществеността с този глобален проблем, като демонстрираха алтернативи за прекарване на свободното време на учениците и младите хора. По този повод екипът на ПИЦ организира турнир по играта „УНО“, където се включиха около 50 деца и младежи на възраст от 9 до 19 години. Призовите места бяха отличени, а всички участници получиха материални награди за участие.

**5.ПАРТНЬОРСТВА**

**С КОМПЛЕКС ЗА СОЦИАЛНИ УСЛУГИ ЗА ДЕЦА И СЕМЕЙСТВА**

Общинският съвет по наркотични вещества (ОбСНВ) и Превантивно-информационният център (ПИЦ) – Русе успешно си партнират с Център за деца на улицата /ЦРДУ/ и Център за обществена подкрепа /ЦОП / към Комплекса за социални услуги за деца и семейства /КСУДС/. Децата ползващи социални услуги в КСУДС се включват в активно в дейностите по програмата за универсална превенция „Спорт за свободен живот“.

От м. октомври 2025 г. ПИЦ съвместно с ЦОП стартираха литературен клуб „Малки изключения“ за деца на възраст 12 – 18 г.. Клуба обхваща деца и младежи с интерес към литературата и авторско писане и създава място за споделяне, критично мислене и развиване на умения.

**С КРИЗИСЕН ЦЕНТЪР ЗА НЕПРИДРУЖЕНИ ДЕЦА**

От м. октомври 2025 г. младежите ползващи социална услуга в Кризисния център активно се включват в дейностите по програмата за селективна превенция „Спорт за свободен живот“.

**С МЕСТНАТА ИНИЦИАТИВА „НЕЗАВИСИМИ ОТ ЗАВИСИМОСТИТЕ“**

Общинският съвет по наркотични вещества (ОбСНВ) и Превантивно-информационният център (ПИЦ) – Русе партнират в инициативата „Независими от зависимости“. През 2025 г. те участваха чрез осигуряване на материални награди за награждаването на учениците от НУИ „Проф. Веселин Стоянов“, които създадоха авторската постановка „Изборът“. Чрез нея бяха обхванати голям брой ученици от града.

По време на събитието, проведено на 26 юни в Парка на младежта, беше осигурено и заплатено озвучаването.

Партньори в инициативата са Община Русе, Регионалното управление на образованието – Русе, Регионалната здравна инспекция – Русе, Областна администрация – Русе, БЧК – Русе, Младежки дом, ОД на МВР – Русе и г-н Румен Николаев – идеен инициатор на инициативата.

С цел популяризиране на дейностите по инициативата „Независими от зависимости“ през 2025 г. ОбСНВ и ПИЦ – Русе осигуриха финансиране за два билборда и отпечатването на 12 000 флаера, които бяха разпространявани сред родителите в града по време на различни събития и родителски срещи.

**През 2025 г. ОбСНВ и ПИЦ – Русе успешно си партнират с РУО – Русе и с водещи институции, имащи отношение към проблемите, свързани с употребата на наркотични вещества, както в град Русе, така и в малките общини от областта – гр. Бяла и гр. Сливо поле.**

**6. ОБУЧЕНИЯ**

**6.1. Експертите на ПИЦ са взели участие в следните обучения през 2025 г.:**

На 19 и 20 май Асоциация „Само днес“ проведе обучение на екипа на Общинският съвет по наркотични вещества (ОбСНВ) – Русе и Превантивно-информационният център (ПИЦ) към него, посветено на превенцията на зависимости и работата с близки на употребяващи младежи.

През периода 17 – 18.07.2025 г. се проведоха групова и индивидуални супервизии на екипа на Превантивно-информационен център – Русе, председателя и секретаря на Общински съвет по наркотични вещества – Русе. Експертът бе Сирма Георгиева - психолог и супервизор с дългогодишен опит. Целта от една страна е оказване на професионална помощ, а от друга - снемане на напрежението и професионалния стрес. През двудневната работа, специалистите имаха възможността да работят обсъждайки професионалните трудности, които изпитват, както индивидуално, така и като екип. Те получиха професионална и методическа подкрепа, с оглед изпълнение на целите на работата на Превантивния център и постигане на по- високо качество на работа, а също така и изграждане на модел за обективно и емоционално устойчиво професионално поведение.

На 05 и 06.8. 2025 г. експертите от Превантивно-информационен център – Русе преминаха обучение във Фондация "Общност в помощ на зависимите" с водещи доц. Росица Рачева и Петя Радкова. В рамките на обучението, освен богатите теоретични знания, експертите имаха и изключителната възможност да бъдат част от ежедневието на резидентите в Терапевтична общност „Свети Илия“ – гр. Габрово, както и да се срещнат с младежите от ТО „Вяра, Надежда и Любов“.

През периода 9 - 10.12.2025 г. трима от експертите на ПИЦ се включиха в обучение по курс с код 2.4.2.7. „Основни понятия в зависимостите – въвеждащо обучение“, което се проведе в гр. София организирано от НЦОЗА.

**6.2. Експертите на ПИЦ от своя страна са обучили през 2025 г. следните специалисти:**

Във връзка с изпълнение на Плана на Национална стратегия за борба с наркотиците /НСБН/ „Обучение на психолози, педагогически съветници, представители на МКБППНМ, ДПС, служители на ОСИН, МВР и други специалисти на местно ниво“ през месец юли 2025 г. експертите на ПИЦ проведоха обучение на 70 училищни специалисти /педагози, психолози, педагогически съветник и ръководство/ от ОУ „Отец Паисий“ на тема „Зависимост. Признаци при употреба на ПАВ“.

**6.3. Превантивна работа и срещи с родители:**

В изпълнение на държавната политика относно превенция на вейпинга и употребата на психоактивни вещества от учениците, Министерството на образованието и науката постави в основата на обучителна система с национален обхват.

Във връзка с това, по покана от ръководствата на ОУ „Никола Обретенов“, ОУ „Тома Кърджиев“ и ОУ „Христо Смирненски“, кв. Долапи, експертите на ПИЦ – Русе се включиха в тематични родителски срещи с около 220 родители на ученици от първи до седми клас, за да представят информация по въпроси, вълнуващи родителите, с цел да се ограничи употребата и злоупотребата с психоактивни вещества сред подрастващите.

**7. НАЦИОНАЛНА КОНФЕРЕНЦИЯ**

През периода 12 – 14 ноември 2025 г. ОбСНВ и ПИЦ – Русе бяха домакини на 19-та Национална конференция по проблемите на превенцията на употребата и злоупотребата с наркотични вещества.

Конференцията се организира ежегодно и има за цел да осигури платформа за обмен на знания, добри практики и опит в областта на превенцията на употребата и злоупотребата с психоактивни вещества. Събитието събира представители на Общинските съвети по наркотични вещества (ОбСНВ) и Превантивно-информационните центрове (ПИЦ) от цялата страна.

**ЗАКЛЮЧЕНИЕ**

През 2025 г. експертите на ПИЦ – Русе са разширили обхвата на превантивните дейности като са обхванали различни целеви групи: ученици от начален до краен етап на средно образование, техните родители и семейства; деца и младежи в риск; деца и младежи доброволци; училищни специалисти; медицински специалисти; местната общественост. Резултатите от работа на екипа е оценен високо от Националния съвет по наркотични вещества и Националния център по обществено здраве и анализи с издаване на съгласие за продължаване на общинските програми „Ще се справим заедно“ 3-4 клас, „SOS родители“, „Спорт за свободен живот“ за следващ период от още 3 години. В началото на 2026 г. бе издадено съгласие за иновативната за страната авторска програма по универсална превенция „Уча се да чувствам и разбирам“ за 1 и 2 клас. С това екипът на ПИЦ – Русе ще обхване всички възрастови групи в образованието от 1 до 12 кл. Друга атестация за експертната дейност на екипа бе отправената покана и впоследствие провеждането на 19 – та Национална конференция по проблемите на превенцията на употребата и злоупотребата с наркотични вещества.